Gerhana matahari separa dapat dicerap jelas di Setiu
Oleh MOHD AZLI ADLAN

20 April 2023, 3:56 pm
SETIU – Pasukan penyelidik Institut Penyelidikan Alam Sekitar Pantai Timur (Eseri) melakukan cerapan gerhana matahari separa di Balai Cerap Universiti Sultan Zainal Abidin (UniSZA), Merang di sini bersempena fenomena tersebut hari ini.
Pengarah Eseri. Prof. Madya Dr. Roslan Omar berkata, penduduk Terengganu boleh melihat kebesaran Allah tersebut dalam tempoh sejam 36 minit dari pukul 11.15 pagi hingga 12.51 tengah hari tadi.
“Alhamdulillah, fenomena gerhana matahari separa yang berlaku pada 29 Ramadan ini boleh dilihat dengan jelas di negeri ini.
“Cerapan telah dilakukan penyelidik Eseri dengan menggunakan teleskop khas,” katanya ketika dihubungi Kosmo! di sini hari ini.
Malaysia mengalami gerhana matahari separa bersempena dengan fenomena gerhana matahari hibrid yang berlaku ke utara dari benua Australia.
Gerhana matahari separa adalah fenomena yang jarang berlaku dengan kali terakhir pada 21 Jun 2020.

Fenomena sama dijangka bakal berulang empat tahun lagi pada 2 Ogos 2027. – KOSMO! ONLINE


Guna tomato empukkan daging juadah Aidilfitri
Oleh SYAHRATUL AUFA SHAHARUDDIN

20 April 2023, 3:53 pm
PETALING JAYA- Seorang wanita berkongsi cara menjadikan daging lembut dan mudah dimakan dengan hanya menggunakan tomato.
Liyaw Ah Seng dalam hantaran di Facebook menjelaskan daging tersebut perlu diperap dengan tomato yang telah dikisar.
“Saya gunakan tomato, cara dia hanya perapkan daging yang hendak dimasak dengan tomato yang sudah dikisar.
“Kemudian masak sahaja daging tersebut mengikut masakan yang diinginkan.
Menurutnya, sebelum ini dia menggunakan nanas sebagai medium untuk melembutkan daging yang hendak dimasak, tetapi daging tidak boleh bertahan lama.
“Dulu saya guna nanas, tak tahan lama, nanti daging boleh jadi serunding.

“Sekarang cara ini sahaja yang saya guna, tinggal perap lepas tu masak je,” katanya. -KOSMO! ONLINE


Michelle Yeoh bawa trofi Oscar bertemu Anwar
Oleh KOSMO!

20 April 2023, 3:49 pm
PETALING JAYA – Perdana Menteri, Datuk Seri Anwar Ibrahim hari ini menerima kunjungan seniwati negara, Tan Sri Michelle Yeoh yang baru-baru ini merangkul anugerah Pelakon Wanita Terbaik di acara Anugerah Akademi Ke-95 (Oscars 2023).
Menerusi perkongsian Anwar dalam satu hantaran di Facebooknya, beberapa keping gambar dimuat naik sambil Michelle, 61, memegang trofi tersebut.
“Hari ini terima kunjungan tokoh budayawan dan seniwati Tan Sri Michelle Yeoh.
“Beliau mengimbau kisah suka dan duka perjalanan hidupnya terutamanya untuk mencapai tingkat kejayaan beliau hari ini.
“Beliau turut menitip pesan bahawa kejayaan gemilang anugerah Oscar itu cukup bermakna bagi dirinya, keluarga dan juga rakyat Malaysia seluruhnya,” tulisnya.
Tambah Anwar lagi, pencapaian Michelle itu diibaratkan luar biasa kerana berjaya mengangkat nama negara di persada antarabangsa.

Anwar turut mengucap selamat maju jaya buat Michelle agar terus beroleh kejayaan pada masa akan datang.
Mac lalu, anak kelahiran Ipoh, Perak itu mencatat sejarah luar biasa apabila menjadi anak Malaysia pertama merangkul trofi berprestij dunia, Academy Awards ke-95.
Michelle menang trofi Pelakon Wanita Terbaik menerusi lakonan sebagai Evelyn Wong dalam filem fenomena, Everything Everywhere All at Once. – KOSMO! ONLINE


Lelaki Britain intai wanita di seluruh dunia
Oleh KOSMO!

20 April 2023, 4:07 pm
LONDON – Seorang lelaki di Britain ditahan oleh Biro Penyiasatan Persekutuan (FBI) selepas menggodam lebih 700 kamera web untuk mengintip wanita di seluruh dunia, lapor akhbar Daily Star kelmarin.
Christopher Taylor, 60, ditahan selepas memperdaya 772 orang untuk mendapatkan kawalan ke atas kamera web mereka.
Perisian jahat (malware)  yang digunakan Taylor memberinya akses penuh ke atas kamera web serta log masuk untuk mengintip mangsanya semasa mereka belajar, berlatih yoga dan melakukan hubungan intim, jelas keterangan di Mahkamah Diraja Bolton.
Sepanjang tempoh itu, Taylor secara rahsia menonton dari sebuah komputer riba di rumahnya di Wigan sebelum ejen FBI akhirnya menjejaki penggodam tersebut.
Komputer riba milik seorang pelajar di Institut Teknologi Georgia mendedahkan jenis malware yang digunakan Taylor sebelum rumahnya diserbu pada 2016.
Taylor yang dipenjarakan selama 14 bulan telah mengintip ramai wanita untuk kepuasan seksualnya sendiri serta mengumpulkan 80,000 imej dan video antara 2010 dan 2016.

Secara keseluruhan, 82 imej melibatkan haiwan ditemui termasuk satu klip video seorang wanita melakukan hubungan seks dengan anjing.
Taylor juga telah memadamkan beribu-ribu fail sebelum ditangkap.
Dia memperdaya mangsa dengan laman web lucah palsu yang apabila diklik, akan memberikannya akses penuh ke komputer riba mereka, termasuk kamera web. – Agensi


Orang ramai teka warna baju Penyimpan Mohor Besar malam ini
Oleh KOSMO!

20 April 2023, 4:14 pm
PETALING JAYA – Setiap tahun ketika menunggu anak bulan Syawal, kehadiran Penyimpan Mohor Besar Raja-Raja, Tan Sri Syed Danial Syed Ahmad adalah individu penting yang ditunggu-tunggu oleh orang ramai khususnya umat Islam.
Malam ini, beliau akan mengumumkan tarikh hari saya puasa sama ada jatuh pada esok ataupun Sabtu nanti.
Bukan hanya pengumuman hari raya yang dinanti, bahkan warna baju yang bakal dipakai oleh Syed Danial turut menjadi penantian orang ramai.
Tinjauan Kosmo! di media sosial mendapati sememangnya warna baju Melayu yang bakal dipakai oleh beliau pada pengumuman malam ini menjadi topik perbincangan pengguna media sosial.
Ini kerana, setiap tahun Syed Danial akan memakai sepasang baju Melayu lengkap dengan warna yang berbeza-beza.
Sementara itu, seorang pengguna Twitter Local Rakyat, membuka soalan menanyakan warna baju pilihan beliau tahun ini dan meminta orang ramai berkongsi jawapan masing-masing.

“Korang rasa pakcik yang umum raya malam ni pakai baju melayu warna apa?” ciapnya.
“Nampak baju dekat pasar malam warna hijau gelap paling banyak habis, mungkin dia pun pakai warna hijau gelap malam ini,” tulis Rahman Said.
“Mungkin merah jambu, atau merah. Kita tengok malam ini siapa yang kena,” ciap MatTM.
Terdahulu tarikh melihat anak bulan Syawal bagi menentukan sambutan Hari Raya Aidilfitri umat Islam seluruh Malaysia adalah pada Khamis, 20 April hari ini bersamaan 29 Ramadan 1444 Hijrah. – KOSMO! ONLINE


Syamsul kaki pusing, Puteri Sarah menyesal tak rakam video
Oleh HANISAH SELAMAT

20 April 2023, 4:24 pm
PETALING JAYA – Pelakon Puteri Sarah Liyana menyesal tidak mengikut gerak hati merakamkan video semasa perbincangan bersama suaminya, Syamsul Yusof pada 9 April lalu iaitu sehari sebelum ke Mahkamah Rendah Syariah Wilayah Persekutuan.
Puteri Sarah mulanya mengajukan cadangan agar pertemuan mereka dirakam bagi mengelak isu berbangkit, namun perkara tersebut ditolak Syamsul dengan alasan segala perbincangan akan direkod secara bertulis.
Aktres berusia 37 tahun itu menjelaskan, rakaman video itu kelak dapat dijadikan rujukan agar tiada perselisihan faham atau tersalah kata.
“Memang saya rasa menyesal tak teruskan untuk rekod video semasa kami berbincang pada malam itu,” katanya menerusi pendedahan dalam Insta Story.
Terkilan, Puteri Sarah bagaimanapun reda terlepas peluang menyimpan bukti walhal sudah tahu perangai suaminya itu yang disifatkan sebagai ‘kaki pusing’.
“Saya patut tahu kaki pusing punya cerita. Tak apalah. Dalam bulan Ramadan ini, Allah ada untuk menjaga saya dan juga anak-anak saya,” luahnya.

Dalam perkongsian sama, pemilik nama lengkap Puteri Sarah Liyana Megat Kamaruddin, 38, turut berkongsi tangkap layar perbualan dengan pengarah Mat Kilau: Kebangkitan Pahlawan itu.
Dalam perbualan mereka, Syamsul dilihat menzahirkan pujian terhadap isteri pertamanya itu atas kesudian berbincang secara bersemuka sebelum mereka menjalani prosiding mahkamah keesokan harinya.
“Syukur alhamdulillah kita duduk sama-sama untuk bincang.
“Tak payahlah (rakam). Rekod apa pun tak perlu. Semua tulis atas kertas untuk sama-sama tengok,” tulisnya sebagai balasan terhadap cadangan Puteri Sarah.
Perjumpaan yang difahamkan disertai rakan terdekat mereka adalah bagi membincangkan terma penyelesaian termasuk hadanah, nafkah anak, mutaah, nusyuz dan harta sepencarian.
Terdahulu, pada 18 April lalu Syamsul membatalkan hasrat untuk melafazkan talak terhadap Puteri Sarah kerana mendakwa wanita terbabit telah menghantar terma penyelesaian perceraian baharu yang bertentangan dengan syarat  dipersetujui sebelum itu.
Namun, Puteri Sarah pula menegaskan dia tidak pernah berjanji untuk menarik semula kes saman terhadap keluarga madunya, Ira Kazar ketika perbincangan berlangsung. – KOSMO! ONLINE


Aidilfitri: Selangor siap siaga pantau pencemaran, elak jejas bekalan air
Oleh ISKANDAR SHAH MOHAMED

20 April 2023, 3:47 pm
SHAH ALAM – Kerajaan Selangor menerusi semua agensi bersiap siaga sepenuhnya memastikan tiada insiden masalah sumber air yang menjejaskan bekalan kepada pengguna ketika sambutan Aidilfitri kali ini.
Kesiapsiagaan itu meliputi penugasan Lembaga Urus Air Selangor (LUAS), Jabatan Alam Sekitar (JAS), pihak berkuasa tempatan (PBT) dan Pejabat Daerah dan Tanah (PDT) di seluruh negeri ini
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, pihaknya mahu mengelak insiden yang memberi impak kepada operasi Loji Rawatan Air (LRA) sekali gus memberi kesan kepada bekalan air terawat.
Katanya, Ops Sumber Air 24 jam oleh LUAS antaranya terus dipertingkatkan di musim perayaan ini supaya masalah kualiti sumber air dicegah dan diambil tindakan segera.
“Pemantauan akan melibatkan kawasan lembangan Sungai Selangor dan Sungai Langat yang meliputi rondaan serta pemantauan statik.
“Ia dilakukan di lokasi strategik dan titik panas yang dikenal pasti berisiko dan berpotensi memberi impak kepada sumber air,” katanya dalam kenyataan hari ini.

Jelas Loy Sian, kerajaan negeri Selangor turut bersiap-siaga dengan pelaksanaan Skim Jaminan Air Mentah (SJAM) sedia ada.
Ini merangkumi komponen sumber air tambahan daripada HORAS 600 di Sungai Selangor dan Kolam Takungan (Pond C) di Sungai Semenyih.
“Selain itu, ia melibatkan projek rawatan biologikal/bio-remediation yang sedang dilaksanakan di Sungai Gong dan Sungai Sembah,” ujarnya.
Justeru, beliau menyeru semua pihak termasuk pemain industri, dan pemilik premis tidak mengambil mudah pengurusan sisa yang dihasilkan daripada aktiviti harian.
“Pengurusan sisa terutama musim perayaan perlu diurus dengan baik supaya tidak memberi kesan kepada sumber air dan menjejaskan bekalan air.
“Air sisa yang dihasilkan perlu disalurkan melalui sistem ditetapkan seperti kolam rawatan atau kumbahan dan bukan dilepaskan terus ke dalam longkang, parit dan sungai,” katanya.-KOSMO! ONLINE


The Showcase Kuala Lumpur dijangka meriah
Oleh MEJA SUKAN KOSMO!

20 April 2023, 4:46 pm
KUALA LUMPUR – Program pencarian bakat elit dari Sepanyol, The Showcase bakal melakukan sesi ‘uji bakat’ mencari pemain bola sepak bertuah bermula 2 hingga 5 Jun depan.
Program ‘The Showcase Kuala Lumpur’ yang dianjurkan oleh Bolabros Global Events Sdn Bhd (Bolabros) berjaya mendapat sokongan Persatuan Bola Sepak Melayu Malaysia (PBSMM).
Presiden PBSMM, Mohd. Firdaus Mohamed percaya kerjasama itu dapat memastikan bakat-bakat pemain bola sepak remaja yang sebelum ini tidak menyerlah dapat dicungkil dengan penilaian daripada jurulatih elit dari Eropah.
“Kolaborasi PBSMM bersama Bolabros diharap dapat membawa persatuan bola sepak kami untuk pergi lebih jauh.
“Semoga The Showcase Kuala Lumpur akan menemui pemain lebih berkualiti yang mungkin juga boleh diserapkan di dalam pasukan negara,” katanya pada majlis menandatangani MoU di ibu negara semalam.
Sementara itu, Pengarah Urusan Bolabros Global Events, Badiuzzaman Jamhari meletakkan sasaran sekurang-kurangnya 200 penyertaan daripada anak muda dari Malaysia untuk mengambil bahagian sepanjang program itu nanti.

“Kita berjaya menganjurkan program The Showcase dari Asia Tenggara tahun lepas di Bali, Indonesia dan berharap edisi Kuala Lumpur tahun ini turut sukses dengan mendapat kehadiran ramai peserta,” katanya.
Sebagai rekod, ‘The Showcase Madrid’ adalah acara pencarian pemain bola sepak berusia 15 sehingga 23 tahun yang terbesar di dunia.
Seorang bakat bertuah yang terpilih akan berpeluang ke peringkat seterusnya pada ‘The Showcase Madrid’ pada Julai sebelum pemenang utama berpotensi menandatangani kontrak profesional dengan kelab profesional Sepanyol. – KOSMO! ONLINE


Pertandingan bunuh kucing untuk kanak-kanak dibatalkan
Oleh KOSMO!

20 April 2023, 4:30 pm
WELLINGTON – Satu pertandingan memburu dan membunuh kucing liar untuk kanak-kanak  dibatalkan di New Zealand selepas dibantah oleh orang ramai serta kumpulan kebajikan haiwan, lapor portal berita MailOnline semalam.
Pihak penganjur acara memburu tahunan North Canterbury  itu menerima kecaman hebat apabila  mengumumkan kategori baharu untuk kanak-kanak berumur bawah 14 tahun.
Pertandingan itu menawarkan hadiah wang tunai 250 dolar New Zealand (RM683). Kategori baharu itu diumumkan Sabtu lalu beserta peringatan agar peserta tidak membunuh kucing peliharaan.
Ia bagaimanapun dibatalkan selepas mendapat tentangan pelbagai pihak.
“Keselamatan penganjur dan sekolah adalah keutamaan kami. Justeru, keputusan telah dibuat untuk membatalkan kategori tersebut tahun ini bagi mengelak lebih banyak tentangan daripada orang ramai,” kata penganjur di laman Facebook.
Persatuan Pencegahan Kekejaman Terhadap Haiwan (SPCA) berkata, pihaknya menyambut baik dan lega apabila kategori kanak-kanak yang melibatkan pembunuhan kucing liar telah dibatalkan.

“Kanak-kanak sama seperti orang dewasa di mana mereka sukar untuk membezakan antara kucing liar, kucing jalanan atau kucing peliharaan yang ketakutan,” kata jurucakap SPCA.
Tambahnya, raifal udara kebiasaannya digunakan ketika berburu, yang membawa kepada proses kematian yang lebih lama serta meningkatkan penderitaan haiwan.
Sementara itu, seorang penduduk tempatan dikenali sebagai  Bernie berkata, kategori baharu itu membuatkan dia berasa tidak selesa kerana peserta akan menembak sebanyak mana kucing yang boleh.
Ia akan membuatkan mereka menembak tanpa menentukan sama ada ia adalah kucing peliharaan atau sebaliknya.
Kucing liar dianggap  haiwan perosak di New Zealand di mana ia memberi kesan besar terhadap burung tempatan, kelawar, cicak, tikus dan serangga, demikian menurut Jabatan Pemuliharaan. – Agensi


Gayathri dicari, tidak pulang sejak 10 April
Oleh ASLIZA MUSA

20 April 2023, 3:19 pm
IPOH – Polis memohon bantuan orang ramai mengesan remaja perempuan berusia 18 tahun yang dilaporkan hilang sejak 10 April lalu.
Kehilangan remaja dikenali sebagai Gayathri yang beralamat di Jalan Pasir Puteh, Ipoh itu disedari bapanya pada pukul 7 pagi.
Usaha dilakukan keluarga remaja itu bagi mengesannya namun dia tidak pulang ke rumah hingga kini. Talian telefon bimbitnya juga tidak diaktifkan.
Laporan kehilangan remaja itu kemudian dibuat bapa remaja terbabit di Balai Polis Pasir Puteh pada 11 April 2023.
Ketua Polis Daerah Ipoh, Asisten Komisioner Yahaya Hassan berkata, orang ramai yang mengenali atau mempunyai maklumat mengenai lokasi remaja itu berada boleh menghubungi pegawai penyiasat kes, Sarjan Rafidah Abdul Rashid di talian 013-7312477.
“Maklumat juga boleh disalurkan dengan menghubungi Ibu Pejabat Polis Daerah (IPD) Ipoh di talian 05-2451500,” katanya dalam kenyataan di sini hari ini. – KOSMO! ONLINE


Tiga ditahan bantu siasatan festival Hooray X Fest Raya
Oleh AZMI NORDIN

20 April 2023, 3:10 pm
KUALA LUMPUR – Seramai tiga individu ditahan terdiri daripada pengarah syarikat dan juga penganjur bagi membantu siasatan berhubung festival Hooray X Fest Raya di World Trade Centre Kuala Lumpur (WTCKL), hari ini.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya membuka satu kertas siasatan berkaitan penganjuran festival membeli belah sempena sambutan Syawal itu selepas menerima laporan, semalam.
Kata beliau, setakat ini sebanyak enam laporan polis telah diterima berkaitan kes yang sedang disiasat itu.
“Kami telah menahan tiga individu terdiri daripada seorang lelaki tempatan berusia 23 tahun dan dua wanita tempatan berusia 50 dan 51 tahun yang juga pengarah syarikat dan juga penganjur festival tersebut.
“Kesemua tangkapan ditahan reman selama dua hari, bermula hari ini sehingga esok,” katanya dalam kenyataan hari ini.
Menurut Dellhan, semakan rekod jenayah mendapati kesemua individu yang ditahan tidak mempunyai sebarang rekod lampau.

“Justeru itu, kes disiasat di bawah Seksyen 420 Kanun Keseksaan.
“Orang ramai dinasihati supaya sentiasa berhati-hati dalam membuat sebarang urus niaga bagi mengelakkan diri menjadi mangsa jenayah atau penipuan,” ujarnya.
Terdahulu, tular di media sosial sekumpulan peniaga mendakwa ditipu penganjur sebuah festival jualan di WTCKL yang sepatutnya berlangsung pada 19 April sehingga 21 April ini.
Difahamkan, festival tersebut dibatalkan pada saat akhir sehingga mengakibatkan ramai peniaga mengamuk apabila terpaksa menanggung kerugian besar.
Dalam pada itu, WTCKL dalam kenyataan berkata, pihaknya tidak bertanggungjawab jawab atas sebarang bentuk kerugian baik secara langung atau tidak.
“Hal ini kerana WTCKL hanya merupakan venue provider (pengusaha tapak) sahaja dan tidak terlibat dalam pengurusan yang dikendalikan TENVIEW(M) SDN BHD,” ujarnya.-KOSMO! ONLINE.


Hujan lebat, ribut petir di empat negeri petang ini
Oleh KOSMO!

20 April 2023, 3:42 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan empat negeri berkuat kuasa sehingga pukul 6 petang ini.
Menurut MetMalaysia, amaran tersebut diberikan susulan jangkaan hujan lebat serta ribut petir dan angin kencang di seluruh Perlis dan beberapa kawasan sekitar Kedah (Langkawi dan Kubang Pasu).
Sementara itu, cuaca buruk yang sama turut berisiko melanda Sarawak melibatkan Sri Aman (Lubok Antu), Sarikei, Sibu, Mukah, Kapit, Bintulu (Tatau) dan Miri (Miri).
“Sabah pula, hujan lebat serta ribut petir dilaporkan berlaku di Pedalaman (Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu) dan Sandakan (Kinabatangan) petang ini.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia dalam satu laporan di Facebook. – KOSMO! ONLINE


Mahkamah: Pemilik dijel sebulan lepaskan anjing peliharaan sampai wanita cedera parah
Oleh NUZULSHAM SHAMSUDDIN

20 April 2023, 3:02 pm
KUALA LUMPUR – Tindakan seorang lelaki melepaskan anjing peliharannya jenis Belgian Shepherd sehingga menyebabkan seorang wanita cedera, membawa padah apabila dia dihukum penjara sebulan oleh Mahkamah Majistret di sini hari ini.
Majistret Nurul Izzah Shaharuddin menjatuhkan hukuman itu ke atas N.Trini Emmanuel Nettar, 53, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan bapa empat anak itu menjalani hukuman penjara bermula dari tarikh tangkap iaitu pada 18 April lalu.
Mengikut pertuduhan, Trini Emmanuel didakwa telah mendatangkan bahaya atau musibah kepada seorang wanita berusia 35 tahun dengan cara melepaskan seekor anjing jenis Belgian Shepherd miliknya sehingga menyebabkan wanita itu cedera parah.
Dia didakwa melakukan kesalahan itu di hadapan sebuah rumah di Jalan Nangka, Off Jalan Kovil Hilir Perhentian, Sentul di sini pukul 7.30 malam pada 16 April lalu.
Berikutan itu pertuduhan dikemukakan mengikut Seksyen 289 Kanun Keseksaan yang memperuntukkan hukuman penjara maksimum enam bulan atau denda sehingga RM2,000 atau kedua-duanya.

Terdahulu, Trini Emmanuel yang tidak diwakili peguam merayu hukuman denda minimum dengan alasan dia tidak bekerja serta menanggung keluarga dan memohon maaf kepada semua pihak atas kesalahan tersebut.
“Saya memohon maaf atas kesalahan ini dan kepada semua pihak,” kata tertuduh.
Bagaimanapun Timbalan Pendakwa Raya Amalina Johar memohon hukuman penjara kerana tindakan tertuduh melepaskan anjing telah menyebabkan mangsa cedera parah.
“Pihak pendakwaan memohon hukuman penjara dikenakan agar memberi pengajaran kepada tertuduh dan masyarakat supaya menjaga haiwan peliharaan mereka,” kata Amalina. – KOSMO! ONLINE


‘Smartlane’ dibuka antara Slim River ke Sungkai
Oleh KOSMO!

20 April 2023, 2:58 pm
PETALING JAYA – Pengaktifan ‘Smartlane’ di Lebuh Raya Utara-Selatan arah utara melibatkan Kilometer (KM) 366.8 hingga KM354.0 dibuka serta merta.
Lembaga Lebuhraya Malaysia (LLM) menerusi hantaran di Facebooknya sebentar tadi memaklumkan, pembukaan tersebut melibatkan laluan di antara Slim River ke Sungkai bagi tujuan mengurangkan kesesakan yang berlaku di lokasi.
“Lorong paling kiri boleh dilalui dan trafik perlahan di lokasi.
“Pandu berhati – hati,” katanya. – KOSMO! ONLINE


Fenomena gerhana matahari separa tidak jelas di Port Dickson
Oleh ZAKKINA WATI AHMAD TARMIZI

20 April 2023, 3:43 pm
PORT DICKSON – Fenomena gerhana matahari separa tidak dapat dilihat secara jelas di Balai Cerap Telok Kemang di sini berikutan cuaca mendung dan hujan gerimis.
Penolong Pengawai Kanan, Unit Kompleks Baitul Hilal, Majlis Agama Islam Negeri Sembilan (MAINS), Muzamir Mazlan berkata, sempena fenomena tersebut hari ini, pihaknya melakukan cerapan bermula pukul 11 pagi dan tamat pada pukul 1 petang tadi.
“Fenomena gerhana matahari separa tidak dapat dilihat secara jelas berikutan faktor cuaca pada kali ini. Jika mengikut Jabatan Meteorologi Malaysia, keadaan cuaca di daerah Port Dickson adalah berawan serta mendung dan menyukarkan untuk melihat fenomena tersebut,” katanya ketika ditemui di Balai Cerap Telok Kemang , Kompleks Baitul Hilal di sini.
Sementara itu, lebih 50 peminat astronomi termasuk ahli kariah masjid sekitar daerah ini, anggota tentera daripada Institut Latihan dan Kefahaman Islam Angkatan Tentera Malaysia (ILMI) Port Dickson turut hadir untuk menyaksikan fenomena berkenaan.
Sesi cerapan turut disertai kakitangan Jabatan Ukur dan Pemetaan Malaysia (Jupem) dan Jabatan Mufti Kerajaan Negeri, Negeri Sembilan turut sama hadir untuk menyaksikan fenomena tersebut.
Hadir sama, Timbalan Mufti Kerajaan Negeri, Negeri Sembilan, Amran Awaludin.

Sementara itu, bersempena fenomena berkenaan, pihak Jabatan Hal Ehwal Agama Islam Negeri Sembilan (JHEAINS) turut mengadakan solat sunat gerhana berjemaah di kompleks tersebut. – KOSMO! ONLINE


Trafik perlahan di beberapa lebuh raya utama, pintu masuk negeri
Oleh MUHAMMAD NAJIEB AHMAD FUAD

20 April 2023, 2:23 pm
PETALING JAYA – Peningkatan kenderaan di lebuh raya utama seluruh negara terus direkodkan berikutan orang ramai merebut peluang pulang ke kampung halaman bagi menyambut Hari Raya Aidilfitri.
Berdasarkan pemerhatian Kosmo! pada rakaman televisyen litar tertutup (CCTV) di laman sesawang Lembaga Lebuhraya Malaysia (LLM) setakat ini, menyaksikan kesesakan itu berlaku di pintu keluar ibu kota serta kebanyakan pintu masuk lebuh raya di beberapa negeri.
“Trafik perlahan dari pertengahan Tambak Johor ke CIQ Woodlands Singapura.
“Trafik perlahan dari, Puchong Utama ke Puchong Intan.
“Trafik perlahan turut berlaku dari keluar ke Plaza Tol Kuala Terengganu,” kata laporan LLM di laman Faceboknya di sini hari ini.
Selain itu, trafik juga dilaporkan perlahan dari Plaza Tol Gombak ke Lentang terus ke Plaza Tol Bentong dan Karak ke Plaza Tol Karak.

“Trafik perlahan turut melibatkan Lebuh raya Utara-Selatan arah Utara iaitu di Slim River ke Trolak, Sungkai ke Tapah, Tapah ke Gopeng, Ipoh Utara ke Sungai Perak, Bukit Merah ke Lay Bye Alor Pongsu, Bandar Baru ke Sungai Bakap, Bandar Cassia ke Plaza Tol Juru, Juru Auto City ke Perusahaan Perai dan Perai ke Plaza Tol Sungai Dua,” ujarnya.
Terdahulu, Kosmo! melaporkan, Kerajaan Madani mengumumkan pemberian tol percuma bermula esok sehingga Jumaat dan Isnin depan kepada pengguna jalan raya yang akan pulang ke kampung untuk berhari raya.
Perdana Menteri, Datuk Seri Anwar Ibrahim berkata, pelaksanaan Tol Rahmah percuma tersebut akan melibatkan 33 lebuh raya bagi semua kelas kenderaan. – KOSMO! ONLINE


Lelaki maut dibunuh rakan sekerja disyaki mabuk
Oleh NURUL IZZATI ZAINI

20 April 2023, 2:28 pm
KUALA LUMPUR – Seorang lelaki berusia 43 tahun maut apabila dibunuh oleh rakan sekerjanya yang disyaki mabuk dalam kejadian di asrama pekerja di sebuah kawasan perindustrian Jalan Sungai Besi, Cheras di sini, kelmarin.
Ketua Polis Daerah Cheras, Asisten Komisioner Zam Halim Jamaluddin berkata, pihaknya menerima maklumat daripada seorang pegawai perubatan di Hospital Canselor Tuanku Muhriz (HCTM).
Menurut beliau, mangsa diterima dalam keadaan tidak sedarkan diri dengan kesan cedera di muka dan kepala kira-kira pukul 6 pagi.
“Bertindak atas maklumat, kira-kira pukul 12 tengah hari, seramai tujuh lelaki warganegara tempatan berusia lingkungan 22 hingga 51 tahun telah ditahan.
“Menurut saksi yang merupakan salah seorang rakan sekerja, ketika kejadian yang berlaku di asrama mereka, dia melihat suspek berusia 37 tahun dalam keadaan berlumuran darah di luar bilik mangsa.
“Apabila saksi masuk ke dalam, kelihatan mangsa sudah terbaring beserta kesan kecederaan di muka dan segera memaklumkan kepada majikannya,” katanya dalam sidang akhbar di Ibu Pejabat Polis Daerah (IPD) Cheras, di sini hari ini.

Tambah Zam Halim, mangsa disahkan meninggal dunia oleh pihak HCTM setelah dibawa oleh majikannya.
Ujarnya lagi, suspek kemudian bertindak ingin membunuh diri dengan menoreh leher menggunakan pisau setelah diarah oleh majikan untuk diikat.
“Majikannya kemudian membawa suspek ke hospital untuk mendapatkan rawatan sebelum ditahan oleh pihak polis bagi tindakan lanjut.
“Ketika kejadian, suspek dikatakan dalam keadaan mabuk dan motif pembunuhan masih dalam siasatan,” ujarnya.
Sehubungan itu, sebatang besi yang dipercayai digunakan sebagai senjata dalam kejadian itu selain dua swab darah serta sebuah kereta Hyundai Tucson disyaki digunakan untuk menghantar mangsa ke hospital telah dirampas.
Seramai lapan individu ditahan termasuk suspek utama direman selama tujuh hari bermula semalam hingga 25 April ini bagi membantu siasatan mengikut Seksyen 302 Kanun Keseksaan. – KOSMO! ONLINE


Daging lembu 2.5 tan habis dijual tak sampai sejam
Oleh WAT KAMAL ABAS

20 April 2023, 2:45 pm
BUKIT GANTANG – Lima ekor lembu yang dijual di khemah jualan daging di pekarangan Pusat Khidmat Parlimen Bukit Gantang di sini habis dijual dalam tempoh kurang sejam.
Ahli Parlimen Bukit Gantang, Datuk Syed Abu Hussin Syed Abdul Fasal berkata, daging yang dijual di gerai jualan tersebut berharga RM30 sekilogram, manakala ayam RM9 sekilogram.
“Setakat ini kita telah menjual sebanyak lapan ekor lembu termasuk lima ekor pada pagi ini.
“Bagi ayam pula, 1,000 ekor dijual pada hari ini,” katanya kepada pemberita ketika ditemui di tempat jualan tersebut di Pusat Khidmat Parlimen Bukit Gantang di sini.
Seorang penduduk yang mahu dikenali sebagai Maimunah, 43, berkata, dia telah datang beratur seawal pukul 8 pagi untuk membeli daging lembu tersebut.
“Harga daging yang dijual ini murah. Kalau di tempat lain rata-rata jual RM40 sekilogram. Program seperti ini perlu diteruskan pada masa hadapan kerana ramai menerima manfaat daripadanya,” katanya.

Seorang lagi penduduk, Ibrahim Ahmad, 60, berkata, dia telah membeli dua kilogram (kg) daging lembu dan 2kg tulang dan berjaya mendapat penjimatan sebanyak RM40.
“Bagi golongan yang berpendapatan rendah macam saya, penjimatan sebanyak RM40 itu boleh digunakan untuk membeli barang keperluan lain,” katanya. – KOSMO! ONLINE


Cantiknya kucing, warna-warni bulu macam aiskrim
Oleh NURUL IRDINA SUMALI

20 April 2023, 3:14 pm
PETALING JAYA – Seekor kucing dengan bulu berwarna-warni seperti aiskrim Neopolitan yang berkeliaran di hadapan sebuah kedai makan, menarik perhatian orang ramai.
Menerusi video yang dikongsikan oleh Aznan Rosmadi di TikTok miliknya, dia didatangi seekor kucing yang bulunya mempunyai pelbagai warna seperti merah jambu dan hijau.
Dia yang terkejut dengan warna bulu kucing berkenaan bertindak merakam dan menyiarkannya di TikTok.
Tambahnya, dia berasa kasihan dengan nasib kucing tersebut dan mempersoalkan siapakah pelaku disebalik kejadian terbabit.
Menjengah ke ruangan komen, rata-rata orang ramai meluahkan rasa simpati terhadap kucing berkenaan.
“Lah, kesiannya. Kenapa lah buat dia (kucing) macam tu,” komen Myra Adenan.

“Perisa pandan, strawberi dengan karamel. Memang sedap dan terbaik,” komen seorang pengguna TikTok yang dikenali sebagai Aleeya.
Video terbabit menjadi tular di aplikasi TikTok dengan perkongsian mencecah 2,661, tanda suka sebanyak 9,819 dan 420 komen. -KOSMO! ONLINE


Pemandangan menakjubkan Masjidil Haram pada malam 29 Ramadan
Oleh KOSMO!

21 April 2023, 9:00 pm
MEKAH – Beberapa gambar dari udara menunjukkan sejumlah besar jemaah bersolat di Masjidil Haram bagi menunaikan solat isyak dan tarawih serta majlis khatam al-Quran pada malam ke-29 Ramadan, lapor portal berita Al Arabiya News semalam.
Gambar-gambar yang dikongsi oleh Saudi Press Agency (SPA) semalam menunjukkan jumlah jemaah yang ramai memenuhi halaman, lantai dan jalan masuk ke Masjidil Haram.
Gambar SPA juga menunjukkan usaha-usaha yang dilakukan oleh agensi kerajaan untuk menerima kehadiran para  jemaah pada bulan yang suci itu.
Menurut Jawatankuasa Pemerhati di Balai Cerap Tumair, Ramadan kali ini hanya berlangsung selama 29 hari selepas anak bulan Syawal dapat dilihat di Arab Saudi. – Agensi


Tiada alasan, gadis OKU tetap semangat masak untuk raya
Oleh HARRITH HISHAM

21 April 2023, 9:07 pm
PETALING JAYA – Biarpun memiliki kekurangan dan bergelar Orang Kelainan Upaya (OKU), seorang wanita tetap bersemangat membantu keluarga memasak bagi persiapan untuk menyambut Hari Raya Aidilfitri.
Menerusi klip video yang dimuat naik di media sosial Farrah Syahirah, kelihatan dia mengambil peranan untuk membuat kuah kacang.
Walaupun tidak mempunyai kedua-dua tangan, Farrah dilihat hanya menggunakan kakinya untuk mengacau kuah tersebut.
“Kami adik-beradik ada tugas masing-masing untuk masak setiap satu menu. ‘Part’ (peranan) saya masak kuah kacang. Nak rasa, jemput datang rumah,” katanya di ruangan kapsyen.
Sehubungan itu, rata-rata orang memuji semangat Farrah kerana tidak memberikan alasan untuk bersama keluarga menyediakan juadah raya.
“Tiada alasan untuk tidak buat kerja dapur, Ya Allh yang cukup tangan pun segan. Malunya saya,” kata azura.

“Saya pernah buat guna kaki, tiba-tiba kejang. Kelebihan yang ada pada awak, susah nak dapat dekat orang lain,” ujar Dhia.
“‘Respect’ orang macam awak. Ini tak, balik kampung berkepit dengan telefon, lepasu tulis status rindu keluarga. Alahai,” seloroh Nufa. – KOSMO! ONLINE


‘Billboard’ ucapan raya Bung Moktar bersama dua isteri tarik perhatian
Oleh KOSMO!

21 April 2023, 11:33 pm
PETALING JAYA – Ketua UMNO Sabah, Datuk Seri Bung Moktar Radin membuat kejutan apabila memaparkan papan iklan ucapan selamat hari raya bersama isteri pertama serta madunya.
Ahli Parlimen Kinabatangan itu bergambar bersama isteri pertamanya, Datin Nor Asidah Alimuddin serta madunya, Datin Zizie Izette di papan iklan iklan tersebut.
Tindakan beliau mendapat pujian orang ramai apabila merasakan keputusan menggunakan gambar itu tanda sebenar lelaki sejati.
Perkara tersebut dikongsikan pengguna akaun Facebook Awang Thrash dalam hantarannya yang turut disertakan gambar papan iklan itu.
“Okey ini aku salute! Bung Moktar Radin minta buatkan satu papan iklan macam ini pasang hadapan rumah, untuk dijadikan motivasi. Beras kita beli bah,” katanya dalam hantaran itu.
Di ruangan komen pula, rata-rata pengguna berasa kagum atas keberanian Ahli Parlimen Kinabatangan itu menggunakan gambar tersebut.

“Ini baru betul Panglima,” tulis Gerald Win.
“Belum cukup kouta,” komen Csm Bosinggul. – KOSMO! ONLINE.


Suami mati dibelasah isteri menggunakan mop lantai
Oleh KOSMO!

21 April 2023, 8:00 pm
CHIBA – Seorang wanita di timur Jepun ditahan selepas membelasah suaminya yang berusia 84 tahun menggunakan mop lantai sehingga mangsa meninggal dunia, lapor laman berita The Mainichi semalam.
Balai Polis Noda di wilayah Chiba menahan Yoko Taguchi, 78, kerana disyaki memukul dan mencederakan suaminya pada 11 April lalu di rumah mereka di bandar Noda.
Dia dilaporkan mengaku melakukan perbuatan itu.
Polis secara khusus menuduh Taguchi memukul suaminya, Torakatsu pada bahagian kepala dan bahagian lain badannya dengan menggunakan mop tangan pendek selama kira-kira 10 minit dari sekitar pukul 8 pagi (waktu tempatan) pada 11 April lalu.
Pukulan itu menyebabkan mangsa mengalami kecederaan serius yang dijangka mengambil masa sebulan untuk sembuh.
Namun, Torakatsu meninggal dunia di hospital tujuh hari kemudian.

Polis kini sedang menyiasat kaitan antara pukulan itu dengan kematiannya. – Agensi


Monyet hempap batu besar atas budak tiga tahun
Oleh KOSMO!

21 April 2023, 6:00 pm
NEW DELHI – Seorang kanak-kanak lelaki berusia tiga tahun maut selepas kawanan monyet menjatuhkan seketul batu besar ke atasnya dari bumbung rumah, lapor akhbar Daily Star semalam.
Devunuri Abhiv bermain di luar rumahnya di Katukuri, sebuah perkampungan kecil di negeri Telangana, apabila monyet-monyet itu menggolek batu besar dan membunuh kanak-kanak tersebut dengan serta-merta.
Devunuri baru sahaja pulih daripada satu kemalangan aneh enam bulan lalu apabila dia terjatuh ke atas sebilah pisau dan menusuk kerongkongnya.
Insiden itu mengakibatkan ibu bapanya, Rajitha dan Srikanth, terpaksa menghabiskan kira-kira 500,000 rupee (RM27,012) untuk bil rawatan Devunuri.
Penduduk tempatan telah membuat aduan mengenai gangguan monyet selama beberapa tahun kerana ia telah menjadi semakin agresif.
Di seluruh India, ancaman monyet telah mencapai tahap gangguan sehingga pihak berkuasa terpaksa memikirkan langkah-langkah ekstrem seperti penggunaan vaksin kontraseptif.

Haiwan itu juga dikaitkan dengan beberapa serangan ganas di serata India. – Agensi


Larangan hisap ganja di tempat awam diperketat di Thailand
Oleh KOSMO!

21 April 2023, 7:00 pm
BANGKOK – Jabatan Kesihatan (DOH) Thailand memaklumkan kepada pihak berkuasa tempatan agar bersiap sedia melaksanakan penguatkuasaan yang lebih ketat terhadap acara kasual menghisap ganja di tempat awam, lapor laman berita Thaiger semalam.
Selain itu, orang ramai turut digalakkan untuk melaporkan dengan segera berhubung sebarang insiden gangguan kepada pegawai tempatan sekiranya terlihat individu menghisap ganja di tempat awam.
Timbalan Ketua Pengarah Jabatan Kesihatan, Dr. Atthapol Kaewsamrit berkata, pihaknya secara tegas mengingatkan rakyat dan pemilik perniagaan supaya berhati-hati dan mengelak daripada terlibat dalam aktiviti yang mungkin melanggar undang-undang.
Sekiranya tidak mematuhi arahan, pegawai tempatan boleh mengambil tindakan undang-undang di bawah Akta Kesihatan Awam manakala hukuman penjara sehingga tiga bulan atau denda tidak melebihi 25,000 baht (RM3,235) atau kedua-duanya sekali akan dikenakan. – Agensi


Panglima Angkatan Bersama santuni warga Malbatt sambut Aidilfitri di Lubnan
Oleh HARRITH HISHAM

21 April 2023, 10:31 pm
PETALING JAYA – Panglima Angkatan Bersama (PAB), Leftenan Jeneral Datuk Noor Mohamad Akmar Mohd. Dom menyambut perayaan Aidilfitri bersama warga Angkatan Tentera Malaysia (ATM) dan Malbatt 850-10 di Selatan Lubnan yang sedang melaksanakan misi pengaman.
Sambutan Hari Raya Aidilfitri yang dirai pada 21 April itu dimulai dengan takbir raya dan Solat Sunat Aidilfitri di Masjid Kawkaba, UNP 2-1 Kem Marakah yang dipimpin Pegawai Agama, Mejar Lukman Hakim Abd. Wahab manakala Khutbah Aidilfitri disampaikan PAB.
Dalam pada itu, sambutan raya tersebut turut disertai Duta Besar Malaysia Ke Lubnan, Tuan Yang Terutama Ambassador Azri Mat Yacob di Dewan Jun Sang.
Pada masa sama, sebanyak 16 gerai menyajikan pelbagai jenis juadah hari raya termasuk persembahan kugiran secara langsung daripada ‘Magnificient 10’.
Sebelum ini, malam akhir Ramadan disambut meriah dengan berlangsungnya majlis berbuka puasa Malbatt 850-10 bersama PAB bertempat di Dewan Pengaman, Kem Marakah.
Walaupun jauh di perantauan, tradisi membakar lemang dan mengacau dodol tetap dilaksanakan oleh warga Harimau 10 yang mana sedikit sebanyak menjadi pengubat rindu bagi sambutan Hari Raya tahun ini.

Terdahulu, PAB Tentera Udara Diraja Malaysia (TUDM) melaksanakan lawatan kerja rasmi buat julung kali ke Lubnan bertujuan menyantuni anggota di penempatan ATM.
Malbatt 850-10 terdiri dari 84 pegawai dan 770 anggota Lain-Lain Pangkat (LLP) dari ATM termasuk 30 anggota dari Angkatan Bersenjatan Diraja Brunei (ABDB) serta seorang Pegawai Awam dari Kementerian Pertahanan.
Kesemua pegawai dan anggota terbabit telah memulakan misi pada 12 November 2022 dan dijangka menamatkan misi pada 12 November 2023 selepas 12 bulan berkhidmat di bawah panji-panji Pertubuhan Bangsa-Bangsa Bersatu (PBB). – KOSMO! ONLINE


[KEMASKINI] Suami isteri maut nahas bas ekspres, Perodua Myvi
Oleh TENGKU DANISH BAHRI TENGKU YUSOFF

21 April 2023, 6:59 pm
KUALA NERUS – Dua individu menaiki kereta Perodua Myvi yang maut akibat bertembung dengan sebuah bas ekspres di Jalan Kuala Terengganu – Kota Bahru berhampiran Kampung Sungai Ikan di sini hari ini merupakan pasangan suami isteri.
Timbalan Ketua Polis Daerah Kuala Terengganu, Superintenden Wan Mohd. Zaki Wan Ismail berkata, mangsa dikenalpasti sebagai Che Ku Yusoff Ali Che Ku Embong, 52, dan isterinya, Siti Faridah Ahmad, 46.
“Anak perempuan kedua-dua mangsa berusia 18 tahun yang berada di tempat duduk penumpang belakang pula cedera.
“Pemandu bas ekspres berusia 51 tahun dan tujuh penumpangnya juga cedera akibat kemalangan terbabit,” katanya ketika dihubungi di sini hari ini.
Wan Mohd. Zaki berkata, sewaktu kejadian, Che Ku Yusoff Ali dan keluarga dikatakan dalam perjalanan pulang ke rumah di Felda Belara di sini manakala bas ekspres itu pula sedang menuju ke Kuantan, Pahang dari Kota Bahru, Kelantan.
Beliau berkata, siasatan awal mendapati kereta Perodua Myvi dinaiki tiga beranak itu tiba-tiba hilang kawalan lalu terbabas memasuki laluan bertentangan.

“Bas ekspres yang berada di hadapan gagal mengelak lalu merempuh kereta mangsa lalu terbalik di tepi jalan.
“Mayat Che Ku Yusoff Ali dan isteri, Siti Faridah di bawa ke Unit Forensik Hospital Sultanah Nur Zahirah, Kuala Terengganu untuk tindakan lanjut,” katanya.
Wan Mohd. Zaki berkata, anak perempuan mereka dan pemandu bas ekspres pula dikejarkan ke unit kecemasan hospital sama.
Tambah beliau, tujuh penumpang bas ekspres yang cedera ringan pula dihantar ke Hospital Setiu untuk pemeriksaan lanjut,” katanya. – KOSMO! ONLINE


Campak emak di hospital untuk pergi beraya
Oleh KOSMO!

21 April 2023, 6:26 pm
PETALING JAYA – Tanpa disangka, seorang anak tergamak meninggalkan ibunya di sebuah hospital untuk menyambut Hari Raya Aidilfitri.
Menerusi perkongsian seorang jururawat, Harnisah Nisa, dia mendedahkan perkara itu selepas mendengar perbualan antara waris dengan seorang doktor.
“Doktor tulis sahaja sakit apa pun. Janji dia boleh masuk wad. Mana boleh macam tu. Mak cik sihat. Cuma dah lama kena ‘stroke’ kan.
“Bolehlah doktor. Esok dah nak raya . Kami nak berjalan. Susahlah kalau bawa sekali dengan ‘wheel chair’ (kerusi roda).
“Kalau dia masuk wad, ada orang jaga. Seminggu sahaja doktor,” kongsi jururawat tersebut.
Dalam pada itu, Harnisah berpandangan bahawa tindakan tersebut adalah amat mementingkan diri sendiri.

“Sanggup minta dimasukkan ke wad semata-mata nak senang beraya. Ladang pahala di depan mata, bertukar menjadi ladang dosa.
“18 tahun menjadi seketul misi Unit Rawatan Rapi (ICU), inilah sketsa tahunan setiap kali lebaran. Selagi ada mak ayah, jaga lah sebaik mungkin,” ujarnya. – KOSMO! ONLINE


Tiada gangguan bekalan telur di Kelantan, Terengganu
Oleh MOHD. HUSNI MOHD. NOOR

21 April 2023, 6:31 pm
PUTRAJAYA – Tiada isu gangguan bekalan telur di negeri Pantai Timur terutama Kelantan dan Terengganu sepertimana yang dilaporkan media.
Perkara itu disahkan Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub menerusi kenyataan, hari ini.
Salahuddin berkata, pihaknya mengambil maklum laporan akhbar ini hari ini berhubung isu gangguan bekalan telur ayam negeri di Pantai Timur menjelang perayaan Hari Raya Aidilfitri.
Beliau berkata, kementerian telah mengambil tindakan segera dengan melakukan pemeriksaan dan pemantauan di beberapa buah pasar raya dan pasar raya besar terpilih di negeri Kelantan dan Terengganu.
“Hasil pemeriksaan mendapati kebanyakan pasar raya masih mempunyai bekalan telur ayam pelbagai gred yang mencukupi menjelang sambutan perayaan Hari Raya Aidilfitri.
“Selain itu, kami juga sentiasa melakukan pemantauan berkala berhubung keberadaan bekalan telur ayam ke atas 225 buah premis Pengedar Peruncit Terpilih (Dedicated Distributor Retailer) di seluruh negeri Kelantan.

“Berdasarkan statistik bekalan telur ayam di premis tersebut sehingga 20 April 2023, sebanyak 220,140 biji stok telur ayam pelbagai gred masih ada di pasaran,” katanya. – KOSMO! ONLINE


Roket terbesar SpaceX meletup selepas dilancarkan
Oleh KOSMO!

21 April 2023, 5:00 pm
WASHINGTON – Sebuah roket paling besar yang pernah dilancarkan oleh Ketua Pegawai Eksekutif (CEO) SpaceX, Elon Musk meletup di atmosfera Bumi dan mencetuskan pemandangan luar biasa di langit, lapor akhbar Daily Star semalam.
Kapal angkasa Starship dan roket Super Heavy atau digelar Starship secara keseluruhannya ialah sistem boleh guna semula yang direka untuk mengangkut anak kapal dan kargo ke orbit Bumi, Bulan, Marikh dan lokasi lain di angkasa lepas.
Jurutera SpaceX menggelar insiden itu sebagai ‘kemusnahan secara pantas’ semasa ia dilancarkan dari pad pelancaran di Texas, Amerik Syarikat.
SpaceX sebelum ini menyifatkan kapal angkasa Starship sebagai satu kejayaan dengan mempunyai ketinggian 120 meter, beserta 33 enjin dan 7.5 juta kilogram tujahan.
Bagaimanapun, berlaku kegagalan apabila penggalak roket itu dilepaskan dari bahagian utama kapal dan akhirnya ia meletup.
Menurut editor sains Badan Penyiaran Britain (BBC), Rebecca Morelle, walaupun mempunyai harapan yang lebih tinggi, misi itu tidak akan dianggap sebagai kegagalan oleh jurutera. – Agensi


Bekalan air putus, penduduk Tumpat guna air parit sambut 1 Syawal
Oleh ROHANA ISMAIL

21 April 2023, 4:54 pm
TUMPAT – Kira-kira 2,000 penduduk di enam buah kampung di sini, gelisah untuk menyambut 1 Syawal apabila bekalan air di kampung terbabit terputus sejak seminggu lalu.
Keadaan itu menyebabkan penduduk di sekitar jajaran Sungai Golok iaitu Kampung Simpangan, Pisau Raut, Kampung Derdap, Kubang Sawa, Jejulok, Naga Ibu, di sini, terpaksa mengangkut air di kawasan parit sawah padi untuk mandi dan membasuh.
Penduduk, Rosnani Mat Roni, 47, berkata, dia bersama penduduk di Kampung Kubang Sawa terpaksa menggunakan air parit apabila bekalan air telaga tiub di kebanyakan rumah kering sejak beberapa hari lalu ekoran cuaca kemarau.
Katanya, meskipun ada lori air Air Kelantan Sdn. Bhd. (AKSB) menghantar air ke kampung itu, tetapi ia masih belum dapat menampung keperluan penduduk.
“Ramai yang mahu guna air terutamanya apabila anak-anak dan cucu sudah pulang ke kampung. Air yang dibekalkan oleh AKSB tidak mencukupi.
“Air telaga tiub pun sudah kering ekoran musim kemarau ketika ini. Kami tiada cara lain dan hanya boleh menggunakan air parit di sawah padi berhampiran kampung,” katanya ditemui Kosmo!, hari ini.

Rosnani memberitahu, dia dan kebanyakan penduduk terpaksa membeli air mineral dalam kuantiti yang banyak untuk digunakan semasa sambutan Hari Raya Aidilfitri.
Sementara itu, penduduk kampung Derdap yang mahu dikenali Fauzi, 50, berkata, memang lori AKAB ada menghantar bekalan air, namun ia bergantung kepada aduan penduduk.
Penduduk Kampung Kubang Sawa di Tumpat, Hafiz Shahmi, 17, mengangkut air parit berhampiran sawah padi selepas bekalan air bersih di kampung itu putus sejak seminggu lalu. Foto ROHANA ISMAIL
“Hanya dua buah lori AKSB datang menghantar air ke sini sedangkan yang terjejas akibat tiada bekalan air ini melibatkan ramai pengguna.
“Macam mana kami mahu beraya esok. Mahu mandi dan menyediakan juadah sempena 1 Syawal pun susah,” katanya. – KOSMO! ONLINE


Sumbang untung lemang beli peralatan jenazah
Oleh KOSMO!

21 April 2023, 5:32 pm
KUALA LANGAT- Golongan belia di Gugusan Salak di sini mempunyai pendekatan tersendiri untuk mengimarahkan bulan Ramadan apabila menyumbangkan keuntungan jualan lemang bagi pembelian peralatan pengurusan jenazah.
Pengerusi pertubuhan Belia Gugusan Salak (Bagus), Muhammad Hydier Hamid berkata, pihaknya mensasarkan untuk menjual 28,000 batang lemang sehingga tamat syawal nanti.
“Kita telah beroperasi sejak 12 tahun lalu dengan setiap hasil untung lemang disumbangkan kembali kepada masyarakat.
“Antaranya, van jenazah, kit pengurusan jenazah, bantuan persekolahan dan lain-lain. Pada tahun ini, kami bercadang menyumbang peralatan iaitu tempat pemandian jenazah,” katanya ketika ditemui di sini, petang ini.
Menurut Muhammad Hydier, perniagaan lemang semakin laris dengan promosi melalui media sosial dan berjaya menjual melebih 5,000 lemang setakat ini.
Tambah beliau, kebanyakan pelanggan adalah dari kawasan sekitar dan luar Lembah Klang teramasuk Subang Jaya, Shah Alam, Klang yang dihantar menggunakan khidmat grab makanan.

“Lemang dijual antara RM16 hingga RM20 mengikut saiz dan pengoperasian gerai ini melibatkan 30 kru termasuk remaja lepasan sekolah untuk didedahkan kepada aktiviti perniagaan lemang,” katanya.  -KOSMO!ONLINE


Dua maut, Perodua Myvi bertembung bas ekspres
Oleh MOHD AZLI ADLAN

21 April 2023, 5:49 pm
KUALA NERUS – Dua maut manakala 10 cedera selepas sebuah kereta Perodua Myvi bertembung dengan sebuah bas ekspres di Jalan Kuala Terengganu – Kota Bahru berhampiran Kampung Sungai Ikan, di sini hari ini.
Dalam kejadian pada pukul 12.57 tengah hari itu, dua mangsa yang menaiki kereta Perodua Myvi maut manakala seorang lagi cedera.
Pemandu bas ekspres dan lapan penumpangnya juga mengalami kecederaan akibat kemalangan tersebut.
Kemalangan dikatakan berpunca selepas kereta Perodya Myvi dinaiki mangsa dari arah Kuala Terengganu dikatakan tiba-tiba kawalan sebelum terbabas memasuki laluan bertentangan.
Sebuah bas ekspres dari Kelantan kemudiannya gagal mengelak lalu merempuh kereta Perodua Myvi terbabit.
Impak rempuhan itu menyebabkan bas ekspres terbabit yang membawa 29 penumpang itu telah terbalik ke tepi jalan.

Ketua Balai Bomba dan Penyelamat Kuala Nerus, Azmi Omar berkata, dua mangsa meninggal dunia yang masih belum dikenalpasti identitinya telah diserahkan kepada polis sebelum dihantar ke Unit Forensik Hospital Sultanah Nur Zahirah, Kuala Terengganu untuk tindakan lanjut.
Tambah beliau, 10 mangsa yang cedera termasuk pemandu bas ekspres yang patah kaki pula telah dikejarkan ke unit kecemasan hospital sama untuk menerima rawatan. – KOSMO! ONLINE


Terima kasih Sofyank harumkan nama Malaysia – Fahmi Fadzil
Oleh AZMI NORDIN

21 April 2023, 5:52 pm
KUALA LUMPUR – Menteri Komunikasi dan Digital, Fahmi Fadzil mengucapkan tahniah atas kemenangan Muhammad Sofian Abdullah atau Sofyank, yang menjuarai Ultimate VFX Challenge, di Los Angeles, Amerika Syarikat baru-baru ini.
“Tahniah buat anak muda, Sofian, yang mengharumkan nama Malaysia di persada dunia dengan menjuarai Ultimate VFX Challenge.
“Bakat Sofian mencipta kandungan sangat luar biasa.
“InsyaAllah akan ada beberapa kolaborasi bersama Sofyank selepas ini,” katanya dalam satu hantaran di Facebooknya.
Terdahulu, Kosmo! melaporkan pempengaruh media sosial, Muhammad Sofian Abdullah atau Sofyank, berjaya menjuarai Ultimate VFX Challenge, di Los Angeles.
Menerusi video yang dikongsikan aiensyamsul di Twitter, jelas menunjukkan tiga juri terlibat kagum dengan kebolehan Sofyank menghasilkan video yang menggunakan kesan VFX.

Salah seorang juri menyatakan rasa teruja dengan kebolehan Sofyank ‘menukar’ sebiji epal menjadi kek yang boleh dimakan.
Menerusi video tersebut Sofyank dilihat berjaya mengalahkan dua peserta yang lain sekali gus diumumkan sebagai juara. – KOSMO! ONLINE


‘Pengorbanan’ si bongsu menjelang raya
Oleh KOSMO!

21 April 2023, 4:32 pm
PETALING JAYA – Ketika tibanya musim hari raya, menjadi lumrah seluruh ahli keluarga di perantauan pulang ke kampung halaman masing-masing.
Namun, ramai yang terlepas pandang nasib si bongsu yang selalunya terpaksa mengalah demi memastikan keselesaan ahli keluarga yang lain.
Menerusi video LaksaJohor di TikTok, dia berkongsi keadaan ‘biliknya’ bagi memberi laluan kepada ahli keluarga yang lain sekali gus mencuri perhatian ramai.
“Bongsu mana ada bilik, duduk khemah saja. Tapi ada privasi,” tulisnya pada kapsyen.
Rata-rata bersetuju dengan perkongsian tersebut malah ada yang mengakui jasa dan pengorbanan golongan bongsu.
“Adik bongsu aku lagi kasihan. Ramai-ramai balik, dia tidur je atas kerusi kat ruang tamu. Tak pernah dengar dia merungut. Besar pengorbanan dia nak bagi kakak-kakak, abang-abang ipar selesa,” kata Norzaifa.

“Bukan tak ada bilik malah tak ada ruang nak pacak benda ni (khemah). Silap-silap kau pasang kat luar rumah,” kongsi Damirah.
“Kenapa nampak macam menarik. Nak juga! Beli kt mana khemah penempatan banjir tu?,” soal seorang lagi pengguna. – KOSMO! ONLINE


Hujan lebat di 7 negeri petang ini
Oleh KOSMO!

21 April 2023, 4:15 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di tujuh negeri petang ini.
Menurut MetMalaysia, cuaca buruk itu dijangka berlarutan sehingga pukul 6 petang nanti.
Katanya, ia melibatkan Kedah di Langkawi, Kulim dan Bandar Baharu dan Pulau Pinang di Seberang Perai Utara, Seberang Perai Tengah dan Seberang Perai Selatan.
“Bagi Perak, hujan tertumpu di Larut, Matang Dan Selama, Hulu Perak, Kuala Kangsar, Kinta, Perak Tengah, Kampar dan Batang Padang.
“Selain itu, Kelantan pula membabitkan Jeli dan Gua Musang sementara di Pahang melibatkan Tanah Tinggi Cameron, Lipis, Raub dan Jerantut,” ujarnya.
Dalam pada itu, amaran sama turut dikeluarkan di Limbang, Sarawak serta Pedalaman (Beaufort) dan Pantai Barat (Papar, Putatan, Penampang, Kota Kinabalu, Tuaran dan Kota Belud) di Sabah. – KOSMO! ONLINE


Kes curi telefon NFA, barang curi sudah dipulangkan – Polis
Oleh AZMI NORDIN

21 April 2023, 5:44 pm
KUALA LUMPUR – Kes kecurian telefon bimbit yang tular baru-baru ini di Wangsa Walk, Wangsa Maju, di sini diklasifikasikan sebagai tiada tindakan lanjut ekoran suspek memulangkan semula barang kes tersebut kepada mangsa.
Ketua Polis Daerah Wangsa Maju, Superintendan Ashari Abu Samah berkata, satu laporan polis telah diterima oleh Bahagian Siasatan Jenayah Daerah, IPD Wangsa Maju, kelmarin.
Katanya, mangsa yang sedang bekerja di kedai telefon bimbit berkenaan didatangi seorang lelaki tempatan berpakaian serba hitam.
“Suspek datang untuk melihat dan membeli telefon bimbit jenis IPhone 13 Pro Max bewarna silver. Dia akhirnya bersetuju untuk membeli telefon bimbit tersebut dan mangsa meminta supaya suspek menulis butiran diatas resit pembayaran.
“Secara tiba-tiba suspek bertindak mengambil telefon bimbit tersebut yang berada di atas meja lalu melarikan diri tanpa membuat sebarang pembayaran,” katanya dalam kenyataan hari ini.
Bagaimanapun menurut Ashari, mangsa telah menarik semula aduan yang dilaporkan bersabit laporan polis Wangsa Maju.

Ashari memberitahu, telefon bimbit tersebut telah dikembalikan oleh orang awam dan mangsa telah menyelesaikan kes ini secara baik bersama suspek tersebut.
“Kes telah diklasifikasikan sebagai Tiada Tindakan Lanjut atau No Further Action (NFA),” ujarnya.
Terdahulu, tular sebuah video dimuat naik oleh pemilik akaun Twitter @nanmanjoi8715, yang memaparkan satu kejadian kecurian sebuah telefon bimbit yang berlaku di sebuah kedai menjual telefon bimbit, Wangsa Walk, Wangsa Maju, di sini.
Video berdurasi 39 saat yang dirakam melalui televisyen litar tertutup (CCTV) merakamkan dengan jelas perbuatan jahat suspek itu. – KOSMO! ONLINE.


Padah pandu lori tanpa lesen, waktu larangan operasi
Oleh ISKANDAR SHAH MOHAMED

21 April 2023, 5:05 pm
KUALA LANGAT – Tindakan berani dua lelaki memandu lori tanpa lesen ketika waktu larangan operasi kenderaan berat memakan diri apabila ditahan pihak berkuasa di Koridor Banting-Klang, Banting, di sini, semalam.
Kedua-dua lori jenis ‘tipper dumper’ dipandu lelaki berusia lingkungan 50-an itu disita Jabatan Pengangkutan Jalan (JPJ) dalam Operasi Khas Road Banned Hari Raya Aidilfitri (HRA) 2023 bermula pukul 12.30 tengah malam.
Pengarah Penguat Kuasa Kanan JPJ, Datuk Lokman Jamaan berkata, kesalahan itu dikesan penguatkuasa JPJ Selangor yang menjalankan pemantauan di kawasan tersebut.
“Pemeriksaan lanjut mendapati dua lori itu melakukan kesalahan tidak mematuhi waktu larangan kenderaan berat.
“Selain itu, dua pemandu berkenaan didapati tiada Lesen Memandu Kompeten (CDL) dan Lesen Kenderaan Barangan (GDL),” katanya ketika dihubungi, hari ini.
Jelas beliau, semakan turut mendapati Lesen Kenderaan Motor (LKM) dan perlindungan insuran telah tamat tempoh.

“Satu daripada lori itu juga dikesan atas pelbagai kesalahan teknikal seperti tayar ‘botak’. Sitaan dilakukan mengikut Seksyen 64 dan Seksyen 80 Akta Pengangkutan Awam Darat 2010 iaitu lucut hak kenderaan,” ujarnya.
Tambah Lokman, JPJ tidak berkompromi dengan kesalahan seumpama itu dan tindakan sitaan serta lucut hak akan diambil jika gagal mematuhi peraturan jalan raya.
“Kita juga akan mengambil tindakan keras kepada tonto dan pegawai yang melindungi kegiatan itu.
“Orang ramai yang mempunyai sebarang aduan boleh menyalurkannya ke [email protected] atau platform aplikasi [email protected] beserta butiran pengadu,” katanya. – KOSMO! ONLINE


Selamat Hari Raya, harap lebaran ini penuh kemakmuran – Ahmad Zahid
Oleh AZMI NORDIN

21 April 2023, 5:25 pm
PETALING JAYA – Timbalan Perdana Menteri, Datuk Seri Dr. Ahmad Zahid Hamidi mengucapkan Selamat Hari Raya Aidilfitri kepada seluruh umat Islam di negara ini.
Seiring dengan kehangatan lebaran yang semakin tiba, Ahmad Zahid yang juga Menteri Kemajuan Desa dan Wilayah berharap lebaran kali ini disambut dengan penuh kemakmuran dan kesyukuran.
“Saya doakan seluruh muslimin dan muslimat di Malaysia mendapat keberkatan daripada Allah SWT.  Maaf zahir dan batin,” kata menerusi hantaran di Facebooknya, hari ini.
Sementara itu, Timbalan Perdana Menteri, Datuk Seri Fadillah Yusof turut memuat naik ucapan selamat hari raya di akaun Facebook miliknya.
Katanya, ketibaan Syawal merupakan satu kemenangan terbesar bagi setiap umat Islam yang berjaya menjalani ibadah puasa sepanjang Ramadan.
Beliau berkata, Ramadan mengajar erti kesyukuran, kesabaran, pengorbanan dan kesederhanaan serta bersyukur dengan nikmat yang telah diberikan dan bersederhana dalam semua perkara.

“Syawal pula mengajar kita erti perkongsian, berkongsi kegembiraan dengan mereka yang tersayang, mengeratkan hubungan yang sedia terjalin dan memperbaharui ukhuwah sesama kita.-KOSMO! ONLINE.


Indahnya Malaysia ada banyak cuti panjang – Michelle Yeoh
Oleh MOHD. HAIKAL ISA

21 April 2023, 3:39 pm
KUALA LUMPUR – Seniwati kebanggaan Malaysia, Tan Sri Michelle Yeoh menyifatkan kemajmukan rakyat Malaysia yang berbilang kaum adalah tunjang utama dirinya berjaya mencipta nama sebagai bintang filem antarabangsa.
Michelle atau nama sebenarnya, Yeoh Choo Kheng, 61, berkata, di mana-mana sahaja beliau berada di serata dunia, itu yang membuatkan dirinya unik di mata orang lain.
“Satu perkara yang unik tentang Malaysia adalah kita berbilang kaum. Kita hidup bersama dan hormat budaya masing-masing. Saya rasa, itu yang secara asasnya membuatkan saya seorang yang mampu bersaing di peringkat global atau antarabangsa.
“Ke mana-mana sahaja saya pergi, saya tak nampak sebarang perbezaan. Saya lihat bagaimana saya boleh belajar daripada orang lain,” katanya.
Jelas pelakon filem kelahiran Ipoh, Perak itu, Malaysia sebuah negara yang indah dan kelebihan tersebut perlu digunakan rakyat semaksima untuk terus mengibarkan Jalur Gemilang di peringkat antarabangsa.
“Di sini (Malaysia), kita belajar daripada kawan-kawan berlainan bangsa iaitu Melayu, India dan Cina. Dulu ada satu iklan dibuat seorang pengarah yang telahpun meninggal dunia (merujuk Allahyarham Yasmin Ahmad). Saya lupa namanya.
“Ada babak seseorang bertanya sekumpulan kanak-kanak apa bangsa mereka. Saya ingat ada budak Melayu, Cina dan India. Mereka duduk bersama dan terpinga-pinga dengan soalan tersebut.
“Mereka tak rasa diri mereka berbeza. Mereka faham di Malaysia ada bermacam-macam budaya dan pegangan agama. Tak macam negara lain, Malaysia ada banyak cuti panjang untuk disambut.

“Kita ada hari raya Aidilfitri, Thaipusam, tahun baharu Cina dan bermacam lagi. Kita memang berbeza tapi itulah keindahan negara kita. Perlu sama-sama raikan perbezaan bersama untuk maju ke hadapan,” kata anak Malaysia pertama yang menang trofi Oscar itu.
Rabu lalu, Michelle pulang ke tanah air bertemu dengan media dan para peminat tempatan buat pertama kali selepas menang anugerah Pelakon Wanita Terbaik pada Academy Awards ke-95 sekitar Mac.
Michelle mencatat sejarah sebagai anak Malaysia pertama menggondol trofi berprestij tersebut menerusi lakonan luar biasa sebagai Evelyn Quan Wang dalam filem fenomena, Everything Everywhere All at Once. – KOSMO! ONLINE


Penumpang buang air besar dalam teksi, enggan bayar tambang
Oleh KOSMO!

21 April 2023, 4:00 pm
BANGKOK – Seorang pemandu teksi memberi amaran mengenai seorang penumpang wanita yang membuang air besar di dalam kenderaannya sebelum melarikan diri tanpa membayar tambang, lapor laman berita Thaiger semalam.
Pemandu tersebut berkongsi rakaman ‘dashcam’ pada sebuah kumpulan perbincangan Facebook bernama Pemandu Teksi (Thailand) pada Jumaat lalu.
“Amaran kepada semua pemandu teksi! Dari Pasaraya Dongki di Bangkok ke Kampung Furng Fah di Samut Prakarn. Saya tidak mahu orang lain alami apa yang saya lalui.
“Tambangnya adalah 417 baht (RM53), tetapi saya tidak mendapatnya (wang tambang) malah terpaksa mengeluarkan wang untuk membersihkan kereta,” demikian menurut kapsyen hantaran tersebut.
Video itu menunjukkan teksi tersebut tiba di sebuah perkampungan di mana wanita berkenaan tinggal.
“Saya tidak mempunyai wang untuk membayar. Keluarga saya juga tiada di rumah. Saya menghidap kanser dan saya telah membuang air besar di tempat duduk anda.

“Ia kotor tetapi saya akan mengambil kain untuk membersihkannya. Anggap sahaja bahawa anda berbuat baik dengan memberi saya menumpang naik (teksi) secara percuma. Saya tiada wang,” kata wanita itu.
Kemas kini hantaran itu mendedahkan bahawa pemandu tersebut telah memfailkan aduan kepada polis. Tidak dijelaskan sama ada wanita itu akan dikenakan tindakan atas perbuatannya. – Agensi


Warga emas maut diserang ketika jalan kaki ke kedai
Oleh CHERINE JON

21 April 2023, 4:09 pm
SIMUNJAN – Seorang lelaki warga emas maut selepas diserang oleh seorang lelaki dipercayai menggunakan senjata tajam.
Ketua Polis Daerah Simunjan Deputi Superintendan Wong Tee Kui berkata kejadian dilaporkan berlaku kira-kira pukul 7.40 malam tadi, ketika mangsa yang berusia 63 tahun sedang berjalan kaki ke sebuah kedai sebelum tiba-tiba diserang oleh suspek yang berumur 43 tahun.
“Mangsa yang mengalami kecederaan parah telah dikejarkan ke hospital yang berdekatan dan disahkan meninggal dunia, pagi tadi,” katanya.
Katanya, suspek telah ditangkap hari ini dan pihaknya sedang menjalankan siasatan lanjut berhubung kes tersebut manakala kes disiasat di bawah Seksyen 302 Kanun Keseksaan. – KOSMO! ONLINE


Op Selamat 20: 2,486 kenderaan kemalangan dua hari sebelum raya
Oleh AZMI NORDIN

21 April 2023, 3:50 pm
PETALING JAYA – Sebanyak 2,486 kenderaan terlibat kemalangan direkodkan pada hari kedua Op Selamat 20 sempena Hari Raya Aidilfitri di seluruh negara, hari ini.
Jabatan Siasatan Dan Penguatkuasaan Trafik (JSPT) dalam satu kenyataan berkata, kereta mencatatkan kemalangan tertinggi sebanyak 1,705 buah terlibat di seluruh negara.
“Kemalangan jalan raya membabitkan kenderaan pacuan empat roda adalah sebanyak 206 diikuti motosikal (279), kenderaan pelbagai guna (150) , lori (91), van (44) dan bas (10),” katanya, hari ini.
Terdahulu, Ketua Polis Negara, Tan Sri Acryl Sani Abdullah Sani melancarkan Op Selamat 20 sempena Aidilfitri bermula 20 hingga 27 April ini.
Acryl memaklumkan, operasi selama lapan hari tersebut akan dilaksanakan oleh JSPT dengan tema ‘Rumah Selamat, Sampai Ke Destinasi’.
Beliau dipetik berkata, fokus utama operasi itu adalah memastikan kelancaran aliran trafik, meminimumkan kes kemalangan jalan raya, keterjaminan keselamatan harta benda dan premis kediaman serta menurunkan kadar jenayah pecah rumah semasa musim perayaan.

Acryl memaklumkan, PDRM menerusi Jabatan Pencegahan Jenayah dan Keselamatan Komuniti (JPJKK) akan memfokuskan pengurangan kadar jenayah harta benda seperti kes pecah rumah.
Justeru itu, beliau mengarahkan semua elemen melibatkan MPV, URB serta rondaan bit akan digerakkan di taman-taman perumahan, premis perniagaan dan pusat ibadat yang menjadi tumpuan orang ramai.- KOSMO! ONLINE.


Anwar minta bantuan Jerman repatriasi rakyat Malaysia dari Sudan
Oleh KOSMO!

21 April 2023, 3:56 pm
PETALING JAYA – Perdana Menteri, Datuk Seri Anwar Ibrahim menerima panggilan telefon daripada Presiden Jerman, Frank-Walter Steinmeier, semalam.
Anwar yang juga Menteri Kewangan berkata, Presiden Jerman menghubungi beliau bagi membincangkan isu-isu hubungan dua hala Malaysia-Jerman.
Menurut beliau, turut dibincangkan kerjasama anti-rasuah antara institut anti-rasuah kedua-dua negara dan kerjasama dalam inisiatif tenaga karbon hijau.
“Saya juga berkesempatan memohon bantuan daripada pihak Jerman untuk membantu dalam usaha repatriasi rakyat Malaysia dari Sudan.
“Dalam hal ini, Kementerian Luar Negeri akan menggembleng segala usaha bagi memastikan keselamatan rakyat Malaysia di luar negara terjamin,” katanya dalam satu hantaran di Facebook, hari ini.
Konflik di Sudan yang membabitkan dua pihak iaitu Angkatan Tentera Sudan (SAF) dan Rapid Support Forces (RSF) sedang mencetuskan pergolakan politik serta menggugat keselamatan di negara itu. – KOSMO! MALAYSIA


Pemuda UMNO minta Pas bersangka baik
Oleh KOSMO!

21 April 2023, 4:06 pm
PETALING JAYA – Pemuda UMNO meminta Pas supaya bersangka baik terhadap sambutan Hari Raya Aidilfitri bersama Perdana Menteri, Datuk Seri Anwar Ibrahim di Kedah, Kelantan dan Terengganu.
Ketua Pemuda UMNO, Dr. Muhamad Akmal Saleh berkata, Islam mengajar umatnya untuk bersangka baik.
“Tetapi kalau hati dan pemikiran dah disetkan untuk jadi negatif, maka apa yang orang lain buat semua tidak kena, yang bagus diri sendiri sahaja.
“Baguslah bila jamuan raya dibuat di negeri pimpinan Pas, yang dapat manfaat bukan pemimpin Pas sahaja tetapi semua rakyat di dalam negeri,” katanya dalam satu hantaran di Facebook.
Muhamad Akmal berkata, jika tidak membuat sambutan Hari Raya Aidilfitri berkenaan, Kerajaan Pusat akan dituduh membuat tiga negeri tersebut umpama ‘anak tiri’ walaupun peruntukan pusat kepada negeri terbabit antara yang terbanyak berbanding negeri lain.
“Jamuan raya ini macam sedekah jugalah. Macam yang tuan guru beritahu sedekah tidak mengapa bukan rasuah,” katanya. – KOSMO! ONLINE


Sofyank menang VFX Challenge di Los Angeles
Oleh KOSMO!

21 April 2023, 3:42 pm
PETALING JAYA – Pempengaruh media sosial, Muhammad Sofian Abdullah atau Sofyank, berjaya menjuarai Ultimate VFX Challenge, di Los Angeles.
Sofyank yang berbakat besar dalam suntingan kesan khas visual itu menyertai acara bulanan anjuran personaliti YouTube, Zach King yang turut menampilkan beberapa orang artis VFX yang lain untuk bergelar juara.
Menerusi video yang dikongsikan aiensyamsul di Twitter, jelas menunjukkan tiga juri terlibat kagum dengan kebolehan Sofyank menghasilkan video yang menggunakan kesan VFX.
Salah seorang juri menyatakan rasa teruja dengan kebolehan Sofyank ‘menukar’ sebiji epal menjadi kek yang boleh dimakan.
Menerusi video tersebut Sofyank dilihat berjaya mengalahkan dua peserta yang lain sekali gus diumumkan sebagai juara. – KOSMO! ONLINE


Denda RM1,000, penjara buka premis perniagaan di Kota Bharu pada 1 Syawal
Oleh MUHAMMAD AYMAN GHAFFA

21 April 2023, 3:37 pm
KOTA BHARU – Semua pengusaha premis perniagaan, pasar raya besar (Hypermarket), pasar raya (Supermarket), kedai serbaneka dan restoran makanan segera di sini tidak dibenarkan menjalankan operasi perniagaan pada hari pertama Hari Raya Aidilfitri.
Yang Dipertua Majlis Perbandaran Kota Bharu, Bandar Raya Islam (MPKB-BRI), Rosnazli Amin berkata, ketetapan notis itu dilakukan berdasarkan keputusan pihak berkuasa negeri Kelantan dan MPKB-BRI.
Menurutnya, pengusaha perniagaan yang gagal, ingkar dan cuai untuk mematuhi notis itu boleh dikenakan kompaun maksimum sehingga RM1,000.
“Selain itu, pemilik premis juga berdepan tindakan pendakwaan yang boleh dihukum penjara tidak melebihi setahun atau kedua-duanya jika sabit kesalahan.
“MPKB-BRI juga boleh membatalkan lesen dan mengambil tindakan lain yang sesuai selaras dengan undang-undang,” katanya dalam satu kenyataan di sini hari ini. – KOSMO! ONLINE


Laluan alternatif Gua Musang-Kuala Lipis lengang
Oleh AIMUNI TUAN LAH

21 April 2023, 4:02 pm
GUA MUSANG – Jumlah kenderaan di laluan alternatif Gua Musang-Kuala Lipis semakin berkurangan apabila sudah ramai warga kota pulang ke kampung halaman sejak dua hari lalu.
Tinjauan Kosmo! mendapati, pintu masuk lencongan jalan alternatif di hadSemua apan Hentian Gua Musang, Kampung Tanah Putih menghala ke simpang Ibu Pejabat Polis Daerah (IPD) Gua Musang, lengang sejak pagi tadi.
Seorang pengguna jalan raya, Mohd. Azizi Seman, 45, berkata, pergerakan kenderaan dilihat lancar dan tiada kesesakan ketika melalui lencongan di Kampung Tanah Putih.
Katanya, aliran trafik menuju ke Gua Musang lancar berbanding semalam apabila berlaku kesesakan di laluan alternatif sepanjang enam kilometer.
“Saya rasa, ramai warga kota mengambil peluang untuk pulang semalam, kerana ramai yang menjangkakan hari ini merupakan 1 Syawal.
“Saya mengambil keputusan pulang ke Kuala Krai hari ini dan tidak sangka perjalanan lancar ketika memasuki laluan Gua Musang,” katanya.

Seorang lagi pengguna, Mohd. Nizam Mohd. Sidek, 39, berkata, aliran trafik lancar di beberapa laluan di lebuh raya utama terutamanya di Plaza Tol Gombak.
Katanya, dia bertolak pada pukul 7 pagi tadi dari Kuala Lumpur dan tiba di bandar Gua Musang pada pukul 11 pagi.
“Saya menjangkakan ramai perantau pulang melalui Lebuh Raya Pantai Timur (LPT) kerana tidak mahu bersesak di jalan alternatif. – KOSMO! ONLINE


Sedia kekuatan mental tempuh hari raya
Oleh KOSMO!

21 April 2023, 4:10 pm
PETALING JAYA – Orang ramai disaran untuk bersedia dengan kekuatan mental bagi menempuh Hari Raya Aidilfitri, tahun ini.
Menurut Public Health Malaysia (PHM), hari raya merupakan hari yang penuh emosi, lalu teguran dan gurauan saudara jangan diambil secara peribadi.
“Hari raya juga hari yang penuh keinsafan dan kesyahduan terutama bagi sesiapa yang baru kehilangan insan tersayang.
“Adalah penting untuk kita membina kekuatan mental untuk menempuh hari raya dan jangan ambil teguran atau gurauan secara serius.
“Anggaplah pertanyaan mereka hanya modal untuk membuka bicara perbualan tanpa sebarang niat yang lain,” katanya dalam hantaran di Facebook.
Dalam pada itu, PHM turut menasihati individu agar jangan mudah merajuk dan bermasam muka dengan orang tua, kerana mungkin ini Syawal terakhir bersama mereka.

“Ambil ruang bermaafan sebagai lembaran baru jika ada konflik antara keluarga sebelum ini.
“Akhir sekali, janganlah tanya soalan-soalan yang sensitif dan menjatuhkan maruah seseorang. Pegang prinsip, ‘orang tak cerita, kita jangan bertanya’,” ujarnya. – KOSMO! ONLINE


Pekerja kilang maut langgar pikap
Oleh NORLIA RAMLI

21 April 2023, 1:15 pm
BALING – Seorang pekerja kilang maut selepas motosikal ditunggangi terlanggar sebuah kenderaan pacuan empat roda di Kampung Kuala Kuang, Kupang, di sini semalam.
Dalam kejadian pada pukul 10.50 malam itu, mangsa, Muhammad Faizun Faidhlullah Mat Rashid, 20, dari Kampung Teluk Petata, di sini meninggal dunia di tempat kejadian akibat cedera parah pada kepala.
Ketua Polis Daerah Baling, Superintendan Shamsudin Mamat berkata, siasatan awal mendapati motosikal jenis Yamaha Y15ZR yang ditunggangi mangsa datang dari arah Kupang menghala ke Kemangi.
“Apabila tiba di tempat kejadian, sebuah kenderaan pacuan empat roda jenis Isuzu dipandu seorang wanita tiba-tiba keluar dari simpang sebelah kiri jalan.
“Mangsa telah mengelak ke kanan dan terlanggar pacuan empat roda tersebut di bahagian hadapan sebelah kanan,” katanya, di sini hari ini.
Muhammad Faizun.
Kata beliau, keadaan tersebut menyebabkan mangsa terjatuh di atas jalan dan mengalami kecederaan parah di kepala kerana tidak memakai topi keledar serta disahkan meninggal dunia di tempat kejadian,” ujarnya.

Tambahnya, siasatan awal mendapati kemalangan berpunca daripada pemandu kereta yang cuai dengan keluar dari simpang sehingga menyebabkan kemalangan.
“Mayat mangsa dihantar ke Unit Forensik Hospital Kulim untuk dibedah siasat dan kes disiasat di bawah Seksyen 41(1) Akta Pengangkutan Jalan 1987,” katanya. – KOSMO! ONLINE


Pemilik vila pasrah tetamu tinggalkan bil melambung selepas enggan batal tempahan
Oleh KOSMO!

21 April 2023, 1:15 pm
SEOUL – Sepasang suami isteri dari China yang mengunjungi Korea Selatan membalas dendam terhadap seorang pemilik vila kerana enggan membatalkan tempahan mereka, lapor laman berita Oddity Central semalam.
Pasangan itu membalas dendam dengan cara menggunakan air, gas dan elektrik dalam kuantiti yang banyak sehinggakan bil melonjak tinggi di vila tersebut. Mereka terpaksa menyewa vila itu setelah permintaan untuk membatalkan tempahan ditolak oleh pemiliknya .
Insiden itu bermula apabila pasangan tersebut menempah vila di Seoul menerusi laman tempahan penginapan, Airbnb selama 25 hari tanpa memeriksa lokasinya di ibu negara Korea Selatan tersebut.
Apabila mereka tiba dan menyedari tempat itu berada di pinggir bandar raya tersebut, mereka memutuskan untuk menghubungi pemilik dan meminta bayaran balik. Mereka menyatakan bahawa perjalanan pergi dan balik dari pusat bandar raya terlalu menyusahkan.
Bagaimanapun, pemilik vila itu menolak dengan alasan tempahan telah disahkan dan pembayaran telah dibuat sepenuhnya.
Pada mulanya, pemilik vila tidak menyedari apa-apa yang luar biasa mengenai pasangan tersebut apabila mereka bertanya kepadanya sama ada terdapat sebarang kamera pengawasan di dalam kediaman berkenaan.

Sepanjang tempahan selama 25 hari, mereka hanya datang ke vila tersebut selama kira-kira lima minit bagi setiap tiga hingga empat hari, menghabiskan sebahagian besar masa dengan melancong ke kawasan yang berbeza di negara itu.
Hanya apabila syarikat gas menghubungi pemiliknya dan memberitahu mengenai peningkatan mendadak dalam kadar penggunaan gas di vilanya, barulah pemilik tersebut menyedari ada sesuatu yang tidak kena.
Namun, pada masa itu, pasangan tersebut sudah meninggalkan Korea Selatan, meninggalkan bil utiliti yang amat tinggi dan menggunakan air pada kuantiti untuk lapan orang dewasa selama dua bulan.
Pasangan yang tidak dikenali itu dilaporkan membazirkan 120 tan air serta meninggalkan bil air dan elektrik sebanyak 154,056 won (RM514.50). Bil gas pula adalah kira-kira 1,009,337 won (RM3,370). – Agensi


Jentera bomba dan van EMRS di tiga lokasi lebuh raya di Pahang
Oleh NORHAFIZAN ZULKIFLI

21 April 2023, 12:46 pm
BENTONG – Jabatan Bomba dan Penyelamat Malaysia (JBPM) Pahang menempatkan sebuah jentera bomba dan van Perkhidmatan Penyelamat Perubatan Kecemasan (EMRS) di tiga lokasi di sepanjang Lebuhraya Kuala Lumpur-Karak (KLK) dan Lebuhraya Pantai Timur (LPT1) sehingga 27 April ini.
Pengarah Jabatan Bomba dan Penyelamat Malaysia (JBPM) Pahang, Datuk Dr. Wan Mohammad Zaidi Wan Isa berkata, langkah proaktif itu adalah sebagai persediaan bagi membantu sekiranya berlaku sebarang kejadian tidak diingini di lokasi berhampiran.
“Anggota bomba akan bersiap sedia 24 jam di kawasan Rehat dan Rawat (R&R) Gambang, Temerloh dan Genting Sempah.
“Pihak bomba akan membuat rondaan sepanjang musim perayaan ini dan tumpuan serta kesediaan adalah di kawasan rehat dan rawat (R&R) yang berisiko di laluan LPT,” katanya.
Menurutnya kehadiran pasukan peronda di kedua-dua belah kawasan R&R akan dapat memastikan bantuan daripada bomba mudah sampai sekiranya berlaku sebarang kecemasan.
“Ini kerana ia mungkin memerlukan masa yang lebih lama untuk menunggu bantuan daripada balai bomba jadi kita bersedia dengan jentera FRT dan ’emergency medical respond service’ atau EMRS untuk respon lebih pantas.

“Pada tahun lalu statistik operasi musim perayaan menunjukkan terdapat sebanyak 36 kes kebakaran, 45 kes penyelamatan dan enam kes kemalangan direkodkan,” jelasnya. – KOSMO! ONLINE


Ambil peluang bayar tunggakan saman PDRM RM50
Oleh AIMUNI TUAN LAH

21 April 2023, 12:08 pm
GUA MUSANG – Orang ramai diseru supaya mengambil peluang membayar tunggakan saman sebanyak RM50 melalui Kadar Khas Bayaran Saman Polis Diraja Malaysia (PDRM) yang diumumkan Perdana Menteri, Datuk Seri Anwar Ibrahim, Selasa lalu.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, langkah julung kali dilaksanakan oleh pihak PDRM itu memberi peluang ke atas saman yang tidak boleh dikompaun untuk diselesaikan.
Katanya, potongan hampir 85 hingga 86 peratus tersebut adalah hasrat kerajaan untuk memberi kemudahan kepada rakyat dengan mengurangkan bebanan yang dihadapi masyarakat.
“Kita buka semua saman yang sebelum ini kita sekat. Sebagai contoh, saman-saman yang tidak boleh dikompaun dan perlu ke mahkamah.
“Kadar khas saman itu dibuka apabila mendengar keluhan masyarakat yang tidak boleh dibuat pembaharuan lesen atau pembaharuan cukai jalan,” katanya kepada pemberita di laluan alternatif Jalan Gua Musang-Kuala Lipis di Kampung Tanah Putih, di sini semalam.
Mat Kasim memberitahu, tawaran terbabit tidak sah untuk kes saman yang sedang melalui proses perbicaraan di mahkamah.

Katanya, dia menyeru masyarakat supaya mengambil peluang yang ditawarkan kerajaan malah tempoh pembayaran juga diberi sehingga selepas perayaan Aidilfitri. – KOSMO! ONLINE


Kematian pertama akibat subvarian Arcturus direkodkan
Oleh KOSMO!

21 April 2023, 3:00 pm
BANGKOK – Kematian pertama berkaitan varian baharu Covid-19, XBB.1.16 atau dikenali sebagai Arcturus telah direkodkan di Thailand ketika negara-negara seluruh dunia mencatatkan peningkatan kes, lapor akhbar Mirror UK semalam.
Ketua Pengarah Jabatan Sains Perubatan Thailand, Dr. Suakit Sirilak berkata, seorang lelaki warga emas yang tidak identitinya tidak didedahkan meninggal dunia di negara itu.
Menurut Suakit, 27 kes Arcturus telah dikesan dan si mati adalah warga asing yang mempunyai penyakit kronik.
“Oleh itu, kematiannya mungkin tidak secara langsung menggambarkan keterukan subvarian ini, sebaliknya mendedahkan kesannya terhadap faktor lain,” katanya.
Arcturus, yang merupakan subvarian Omicron, pertama kali dikesan di India dan telah berada dalam senarai pantau Pertubuhan Kesihatan Sedunia (WHO) sejak akhir Mac lalu.
Profesor Dr. Yong Poovorawan, yang mengetuai Pusat Kecemerlangan Virologi Klinikal di Fakulti Perubatan Universiti Chulalongkorn berkata, ia pasti akan menjadi subvarian dominan di Thailand tidak lama lagi.

Antara 9 hingga 15 April lalu, jumlah pesakit Arcturus yang dimasukkan ke hospital meningkat dua setengah kali ganda berbanding minggu sebelumnya di Thailand.
Subvarian itu melonjakkan kes Covid-19 di India dan mendorong pegawai kesihatan untuk mewajibkan semula pemakaian pelitup muka.
Varian baharu itu dilaporkan 1.2 kali ganda lebih mudah menular berbanding Omicron, demikian menurut kajian oleh Universiti Tokyo yang diterbitkan di laman web penyelidikan biologi bioRxiv. – Agensi


Wanita Russia didenda RM2,000 panggil Zelenskyy ‘kacak’
Oleh KOSMO!

21 April 2023, 2:00 pm
MOSCOW – Seorang wanita di Russia didenda 40,000 rubel (RM2,170) kerana ‘mencemarkan nama baik’ tentera negaranya dengan memanggil Presiden Ukraine, Volodymyr Zelenskyy sebagai ‘lelaki muda yang kacak’, lapor akhbar New York Post semalam.
Olga Slegina, 70, dikenakan denda oleh mahkamah Russia pada Selasa lepas selepas memuji Zelenskyy tahun lalu.
Menurut kumpulan hak asasi manusia Russia, Memorial Center, warga emas itu bercakap dengan beberapa wanita lain di sebuah pusat perubatan bandar Nalchik apabila dia membuat kenyataan mengenai presiden berusia 45 tahun itu.
Selain memuji penampilannya, Slegina berkata bahawa Zelenskyy yang sebelum ini bergelar sebagai pelawak, mempunyai ‘sifat humor yang baik’.
Tiga wanita tersebut kemudian melaporkan Slegina kepada pihak berkuasa tempatan dan dia tidak lama kemudian ditangkap kerana melanggar undang-undang kerajaan Russia.
Pegawai yang menangkap Slegnia memberitahu bahawa dia ‘tidak berhak’ untuk memuji Zelenskyy kerana beliau adalah musuh negara. – Agensi


Menyesal kahwin dengan Syamsul, Puteri Sarah penat, menangis ‘mengaku kalah’
Oleh MOHAMMAD SHAHEMY AZMI

21 April 2023, 2:46 pm
PETALING JAYA – “You (awak) nak menang, you menanglah Mohd. Syamsul. Kalau you nak ambil semua harta-harta you, you ambillah, i tak nak.”
Demikian kata pelakon Puteri Sarah Liyana menerusi sebuah video dengan tangisan bercucuran air mata kerana telah terlalu penat berdepan krisis rumah tangga bersama suaminya iaitu pengarah, Syamsul Yusof.
Menerusi perkongsian video dalam Instagram, Sarah, 38, mengakui, tangisan bukan bermakna lemah sebaliknya kerana terlalu penat berdepan dengan suaminya yang disifatkan sebagai seorang lelaki narsisistik.
Sarah berkata dia menangis bukan kerana lemah, tetapi sebab penat berdepan dengan perangai suaminya sejak beberapa tahun lalu.
“Saya nak beritahu bahawa saya telah penat. Penat bergaduh dan berlawan lelaki narsisistik seperi ini. Tolong doakan saya dilepaskan dan diceraikan dengan cara yang baik.
“Saya sangat penat sudah berapa tahun tak dilayan sebagai isteri. Tidak mendapat kasih sayang. Saya juga punya keinginan untuk bahagia, ingin untuk merasa kasih sayang. Jadi lepaskan saya (ceraikan).

“Saya dah penat. Awak nak menang, menanglah Mohd Syamsul. Nanti jawab di akhirat,” katanya sampai menitiskan air mata.
Dalam hantaran berbeza, Sarah turut mengaku kalah kerana sudah penat berdepan dengan masalah pergolakan rumah tangga bersama Syamsul yang tidak berkesudahan.
Sarah telah bertindak memadam semua hantaran yang ditujukan terhadap suaminya dan mahu perkahwinannya yang dianggap toksik bersama lelaki itu berakhir dengan segera.
“Saya padam semua hantaran (dalam Instagram) bukan sebab takut, tapi sebab saya sangat penat. Serius saya sangat penat dengan semua drama ini.
“Kepada Mohd Syamsul, kau tak nak beri nafkah aku? Suka hati kau. Kau nak menang? Kau menanglah, aku kalah.
“Aku hanya mahu keluar daripada perkahwinan toksik ini dan hidup bahagia bersama anak-anak” ujar Sarah.
Tambah Sarah lagi, dia turut meluahkan rasa kesal kerana telah berkahwin dengan Syamsul, namun bersyukur kerana dikurniakan ibu bapa mentua (Datuk Yusof dan Datin Patimah) yang disifatkan sangat baik.
“Satu perkara yang paling aku menyesal dalam hidup adalah berkahwin dengan kau. Tapi aku bersyukur kerana dapat ibu dan bapa mentua yang terbaik dalam hidup.
“Ibu dan ayah tetap jadi ibu dan ayah sehingga ke syurga. Kau nak menang? Ambillah semua harta-harta kau. Aku tak mahu sesen pun,” luah Sarah yang menuntut agar dia segera diceraikan Syamsul.
Awal pagi tadi, kedua-dua suami isteri itu saling tuduh menuduh apabila masing-masing memuat naik kenyataan dalam media sosial.
Syamsul dalam kenyataannya meminta agar Sarah menerima hakikat bahawa dia telah dimadukan selain mendakwa mempunyai bukti kecurangan isterinya bersama seorang lelaki berstatus suami orang.
Membalas kembali kenyataan dibuat Syamsul yang mendakwa dia menjalinkan hubungan sulit dengan lelaki lain, Sarah, 38, meminta suaminya itu menyertakan tuduhan berserta bukti.
“Jangan cakap sahaja. Bukti mana? Tuduhan nusyuz 44 muka surat, satu bukti pun tiada,” ujar Sarah.
Pada 18 April lalu, kes penceraian Syamsul dan Puteri Sarah yang dijangka menemui titik noktah berakhir dengan jalan buntu apabila pengarah itu menarik balik keputusan melafazkan cerai selepas pasangan itu mencapai kata sepakat untuk bercerai.
Syamsul enggan melepaskan isteri pertamanya itu kerana Puteri Sarah didakwa menambah beberapa terma dalam perjanjian penceraian mereka termasuk isu nafkah dan kes terhadap madunya, Ira Kazar.
Syamsul dan Puteri Sarah bernikah pada 8 Mac 2014 dan mereka dikurniakan sepasang cahaya mata iaitu Syaikhul Islam, 6 dan Sumayyah, 5 tahun. – KOSMO! ONLINE


Seleksi program, naskhah menarik Syawal di Awesome TV
21 April 2023, 12:09 pm
SEMARAK Hari Raya Aidilfitri yang disambut esok oleh seluruh umat Islam di negara ini akan lebih bermakna dengan pelbagai pengisian menarik daripada Awesome TV untuk tontonan seisi keluarga.
Meneruskan kempen Ikhlaskan Jiwa, Dekat Dengan-Nya, kesemua pengisian menarik sepanjang Syawal bermula hari raya pertama ini ditayangkan secara eksklusif menerusi Astro saluran 123 dan MyTV (saluran 112).
Pengarah Unit Kandungan Awesome TV, Datin Ezzan Zalilah Zulfadzli berkata, pihaknya sudah merancang strategi penjadualan berstruktur yang efektif untuk memantapkan pengisian Kempen Ikhlaskan Jiwa, Dekat Dengan-Nya.
Penonton akan dihidangkan dengan program-program menarik sepanjang hari pada Syawal ini merangkumi pelbagai genre seperti hiburan berbentuk ‘spin-off’, variasi, sitkom, komedi, telefilem, koleksi filem tempatan serta antarabangsa termasuklah naskhah klasik
malar segar.
Ohsem Tele
Bagi memeriahkan sambutan hari raya tahun ini, slot Ohsem Tele membariskan telefilem yang sarat dengan penceritaan menarik untuk tayang minggu pertama Syawal.

Antara yang menanti penonton adalah Alamak! Raya Lagi? lakonan bintang kelahiran program Awesome Raja Lawak iaitu Kanda, Afea, Oky Danial, Sofwan, Afiq Mabo, Amyza Aznan, Aleza Shadan, Wan Nor Azlin, Delimawati dan Bohari Ibrahim.
Sementara itu, bintang popular seperti Syafiq Kyle, Amerul Affendi, Haeriyanto Hassan dan Aishah Atan bakal muncul dalam Rompak Raya sementara telefilem Mat Ri Ye Pak Din pula membariskan Sharif Zero, Sabri Yunus, Mak Engku dan Cahaya Nilam.
Naskhah Jeman yang diarahkan Rashid Sibir
pula dibintangi Iman Zulkarnain, Fauziah Nawi, Farah Ahmad dan Mia Farhana, sementara telefilem Raya Pukul 7 pula dilakonkan oleh Issey Fazlisham, Datuk Mustapha Kamal, Delimawati, Yuna Rahim dan Fadzil Hamdan.
Karya menarik lain antaranya Derhaka Seorang Ibu pula dibintangi Adam Shahz, Wan Maimunah, Zain Hamid, Amyza Aznan dan Puteri Lofea, manakala telefilem Holiday Aji Tom menampilkan Syafiq Kyle, Jalil Hamid, Safwan Nazri, Bunga Isme, Syuhaida Abraz (Dottie), Tengku Zara dan Imran Aqil.
Suamiku Ol School lakonan Azhan Rani, Isyariana, Along Eyzendy, Linda Rafar, Bohari Ibrahim dan Sillfeny serta Mempelai Panda (Zalif Sidek, Wanna Ali, Opie Zami, Fara Nadiah dan Roy Azman) turut menghiburkan penonton.
Filem terbaik
Syawal kali ini turut digamatkan dengan karya terbaik tempatan dan antarabangsa seperti Kaabil (Hrithik Roshan, Yami Gautam), Jai Ho (Salman Khan, Tabu) dan Show Me Your Love (Hee Ching Paw, Raymond Ho-yin Wong), Pengabdi Setan (Ali Albar, Simon Cader, Adang Mansyur).
Untuk filem tempatan pula, filem Khurafat (Syamsul Yusof, Liyana Jasmay), Adnan Sempit (Shaheizy Sam, Intan Ladyana) dan KL Gangster 2 (Syamsul Yusof, Datuk Rosyam Nor, Datuk Aaron Aziz, Adi Putra) juga termasuk dalam slot tayangan filem terbaik.
Lebih menarik, Awesome TV turut menyajikan naskhah-naskhah istimewa lakonan pelawak legenda kumpulan Senario seperti Senario The Movie: Ep 1, Senario The Movie: Ep 2 Beach Boys, Senario The Movie: Ops Pocot dan Senario Asam Garam.
Selain dibintangi ahli Senario seperti Azlee, Mazlan, Wahid dan Saiful Apek, kesemua naskhah tersebut turut digamatkan dengan penampilan barisan pelakon popular lain antaranya Ako Mustapha, Shamsul Ghau Ghau, Jamali Shadat, Maria Farida, Riezman Khuzaimi, Marsha Milan, Diana Amir, Kamal Adli, Julia Hana, Fimie Don dan Angelina Tan.
Terakhir, slot Ohsem-Tainment pula membariskan program hiburan menarik berbentuk ‘spin-off’ untuk menepati tema raya dalam pelbagai genre seperti komedi, sketsa, bual bicara dan banyak lagi.
Antara program tersebut ialah Kampung Senariuh Raya, Spoket Raya, Kecoh Raya, Memoria Ray, Warung Wak Raya, Roller Kata Raya, Ha Ha Ha Ray dan Cer Teka Raya. – KOSMO! ONLINE


‘Smartlane’ dari Tapah ke Gopeng dibuka
Oleh AZMI NORDIN

21 April 2023, 12:38 pm
PETALING JAYA – Pengaktifan ‘smartlane’ di Lebuh Raya Utara-Selatan arah utara melibatkan Kilometer (KM) 306.7 hingga KM297, dibuka serta-merta.
Bagaimanapun, aliran trafik di beberapa lebuh raya utama lancar tanpa menunjukkan sebarang kesesakan berpanjangan bagi warga perantau pulang ke kampung sempena sambutan Aidilfitri.
Menerusi hantaran di Twitter Lembaga Lebuhraya Malaysia (LLM) memaklumkan, pengaktifan ‘smartlane’ membolehkan lorong paling kiri dilalui kereta.
Dalam hantaran yang sama turut memaklumkan, antara laluan yang berlaku sedikit kesesakan adalah melibatkan Lebuhraya Utara-Selatan, Lebuhraya Kuala Lumpur-Karak (KLK).
“Trafik masih bergerak perlahan ke arah Timur, sebelum masuk Plaza Tol Gombak, pada pukul 11.28 pagi.
“Setakat pukul 11.27 pagi pula, trafik perlahan ke arah Utara di kawasan rawat dan rehat (R&R) Tapah (U) ke Tapah dan Tapah ke Gopeng,” tulis hantaran itu. – KOSMO! ONLINE.


Rumah musnah terbakar, 22 sekeluarga tumpang raya rumah jiran
Oleh NOOR HAYATI MAMAT

21 April 2023, 12:16 pm
HULU TERENGGANU – Sepasang suami isteri warga emas bersama kira-kira 20 ahli keluarga mereka terpaksa menumpang rumah jiran untuk berhari raya esok, setelah kediaman mereka di Kampung Padang Setar, di sini musnah terbakar, semalam.
Dalam kejadian pada pukul 4.10 petang itu, keluarga Md. Jamhuri Sanusi,70, dan isterinya, Zabedah Mohd, 68, tinggal sehelai sepinggang.
Hanya sebahagian pakaian raya anak menantu mereka yang pulang berjaya sempat diselamatkan.
Menantu mereka, Muhaiza Mohamad, 43, berkata, sewaktu kejadian dia sedang tidur di beranda rumah sebelum dikejutkan oleh salah seorang ahli keluarga yang terhidu bau hangit dari sebuah bilik tidur.
“Waktu itu, api telah pun marak dalam bilik berkenaan dan dalam kelam-kabut, saya sempat selamatkan sebahagian pakaian dan dokumen sahaja. Tidak sampai setengah jam, rumah mertua musnah terbakar.
“Walaupun sedih namun tetap bersyukur kerana semua ahli keluarga kami terselamat,” katanya ketika ditemui Kosmo! di lokasi kejadian, di sini hari ini.

Muhaiza berkata, dia dan isteri, Suria Arfah, 39, serta empat anak mereka berusia enam bulan hingga 13 tahun baru tiba ke kampung dari Kuala Lumpur, petang kelmarin.
Katanya lagi, sebahagian besar daripada tujuh anak mentuanya sudah pulang ke kampung untuk merayakan Aidilfitri yang bakal disambut esok.
“Kami sekeluarga akan meraikan Aidilfitri di rumah kosong jiran yang terletak bersebelahan dan selepas ini saya berhasrat untuk membawa kedua ibu bapa mentua pulang ke Kuala Lumpur,” katanya.
Sementara itu, Ketua Operasi Balai Bomba dan Penyelamat Kuala Berang, Zuradi Mohd. Yusof berkata, rumah keluarga Md. Jamhuri telah 75 peratus musnah terbakar. – KOSMO! ONLINE


Lukaku dipaksa kembali ke Chelsea
Oleh KOSMO!

21 April 2023, 11:22 am
LONDON – Pemain antarabangsa Belgium, Romelu Lukaku dilaporkan akan kembali ke Chelsea pada penghujung musim secara paksa selepas tempoh pinjaman bersama pasukan Inter Milan berakhir tidak lama lagi.
Penyerang berusia 29 tahun itu menyertai Inter Milan secara pinjaman dari Chelsea dengan tawaran menarik selepas skuad Nerazzurri dikatakan membayar €8 juta (RM38.88 juta) kepada Chelsea serta tambahan €3 juta (RM14.8 juta) sebagai bonus untuk pinjaman berkenaan.
Bagaimanapun, kepulangan Lukaku ke Chelsea bertentangan dengan kemahuannya kerana dia lebih suka tinggal di Itali berbanding kembali ke Stamford Bridge.
Penyerang berusia 29 tahun itu turut membantu gergasi Serie A itu merangkul kejuaraan pada 2021 sebelum kembali bersama The Blues dengan perpindahan £98.5 juta (RM478.74 juta).
Bagaimanapun, Inter Milan tidak mahu menandatanganinya secara kekal dan telah memutuskan untuk membenarkan Lukaku pulang ke kelab asalnya.
Inter dikatakan tidak mampu membeli bekas pemain Manchester United itu dengan perjanjian penuh. Justeru, Lukaku akan kembali ke barat London pada penghujung musim ini.

Pada musim ini, Lukaku dibelenggu kecederaan dan hanya meledak tiga gol sepanjang 18 perlawanan bersama Inter Milan. – AGENSI


Raysha Rizrose kali pertama raya bersama suami
Oleh NUR AL-FAIRUZA SYARFA NOR SAIDI

21 April 2023, 11:00 am
BERBELAS tahun menjalin cinta, hanya sebulan sebelum Ramadan 2023, si cantik Raysha Rizrose akhirnya menamatkan zaman bujang pada 22 Februari lalu.
Secara tidak langsung, dari situ bermulanya kehidupan berdua buat Raysha.
Pastinya bahtera perkahwinan yang baru dibina pelakon jelita itu mengubah 360 darjah kehidupannya terutama sekali semasa hari raya.
Jika selama ini hanya ada ibu bapa dan adik-beradik, tahun ini lebaranya disempurnakan dengan kehadiran lelaki bernama suami.
Meskipun masih dalam proses memahami liku kehidupan berumah tangga, pemilik nama sebenar Farza Naquraisha Mohd. Fariz tidak sabar untuk membawa suaminya, yang juga merupakan pelumba kereta F3 negara merasai suasana beraya di kampung.
“Selepas berkahwin, saya lebih teruja untuk beraya bersama, namun saya agak nervous (gementar) untuk beraya dengan keluarga mentua dan membawa balik suami beraya dengan keluarga sendiri.

“Apa pun saya seronok untuk beraya kali ini. Baju pun perlu tempah untuk dua orang,” kata selebriti berusia 27 tahun itu.
Disebabkan sudah tiada ahli keluarga terdekat berada kampung halaman di Kelantan, Raysha hanya akan beraya di Kuala Lumpur (KL) bersama suami.
“Kami akan beraya di KL sahaja kerana tiada perancangan untuk pulang ke Kelantan memandangkan tiada siapa di sana.
“Suami pula orang KL jadi memang sangat senanglah. Kebetulan tahun ini kami tidak pulang beraya di Kelantan. Seronok juga kalau dapat pulang ke kampung dan merasai sendiri suasana beraya di sana,” jelasnya.
Ditebak mengenai kehidupan selepas berumah tangga semasa menyambut Ramadan lalu, Raysha menyifatkan rutin hidupnya berubah kerana perlu memberikan fokus kepada suami tercinta, Nabil Jeffri.
“Perasaan selepas berkahwin rasa pelik sebab kena biasakan diri ada orang lain dalam rumah.
“Kalau dahulu boleh balik tenang-tenang, tetapi sekarang kena fikir nak masak apa, terutama waktu sahur.
“Apabila sudah berkahwin, saya banyak merenung kembali tingkah laku yang tidak boleh dilakukan kerana sudah ada suami,” ujar pelakon berusia 27 tahun itu.
TIADA impian menggunung, harapan Raysha cuma seluruh anggota keluarganya berada dalam keadaan sihat dan selamat sepanjang musim raya.
Proses kenal suami
Menceritakan mengenai kehidupan berumah tangga, Raysha semakin mengenali suaminya walaupun sudah lebih 10 tahun bercinta.
“Suami saya memang sangat berbeza. Dia seperti orang baharu kerana lebih bertanggunjawab walaupun sudah lama bercinta sebelum ini.
“Sebelum ini sebagai pasangan kekasih tidak pernah duduk sekali jadi saya tidak tahu keperibadiannya sebagai suami,” kata pelakon filem Seandainya Kau Ada.
Melihat kepada perubahan ketara si suami, secara tidak langsung Raysha juga ingin berubah untuk kebaikan bersama dalam berumah tangga.
Adik tiri Uqasha itu juga menerapkan beberapa rutin baharu dalam hidupnya untuk dijadikan sebagai tabiat sebagai seorang isteri.
“Saya pula berharap dapat berubah sikit demi sikit dari semua sudut. Contohnya setiap kali bangun saya akan tegur dia dulu dengan senyuman dan akan meminta maaf sebelum tidur walaupun tidak ada salah.
“Perkara tersebut harus dilakukan daripada sekarang untuk dijadikan tabiat walaupun baru berkahwin,” tutupnya.


Inter Milan tempah derbi ke separuh akhir
Oleh KOSMO!

21 April 2023, 11:11 am
MILAN – Pengendali Inter Milan, Simone Inzaghi mengakui impian untuk menyaksikan pasukannya beraksi di pentas separuh akhir Liga Juara-Juara tercapai selepas menyingkirkan Benfica dengan agregat 5-3 awal pagi semalam.
Pada aksi suku akhir kedua di Stadium San Siro itu, skuad Nerazzurri berjaya mempertahankan kelebihan 2-0 yang diraih minggu lalu dengan mengikat wakil dari Portugal dengan keputusan seri 3-3.
Kata Inzaghi, kejayaan yang diraih cukup manis memandangkan pasukan sudah lama tidak beraksi dalam pentas separuh akhir dengan kali terakhir melakukannya pada edisi 2010 iaitu sewaktu bergelar juara Eropah.
“Ini adalah kegembiraan yang sukar digambarkan kerana kita mara selepas menyingkirkan pasukan hebat seperti Benfica. Secara peribadi, saya percaya tiada siapa letakkan kepercayaan buat kami pada awal musim ini.
“Situasi ini disebabkan kami diundi dalam kumpulan sukar bersama Barcelona dan Bayern Munich tetapi kami buktikan tiada apa yang mustahil. Kini, saya harap momentum sama dapat diteruskan pada aksi separuh akhir bertemu AC Milan nanti,” katanya.
Sementara itu, penyerang Inter, Lautaro Martinez mengakui cukup puas apabila dapat menamatkan kemarau sembilan aksi tanpa jaringan dengan meledak satu gol untuk membantu pasukan seri pada aksi semalam.

“Saya tidak risau langsung dengan prestasi peribadi kerana tahu ada ketika bola akan menerjah jaring dan situasi berbeza apabila nasib tidak menyebelahi saya.
“Apa yang penting, pasukan terus bekerja keras untuk mara sejauh yang boleh,” katanya. – AGENSI


Pendaki ME 2023 sambut Aidilfitri di EBC esok
Oleh MOHD. HUSNI MOHD. NOOR

21 April 2023, 11:24 am
PUTRAJAYA – Berdepan cuaca sejuk sekitar -10 darjah Celcius pada paras 5,365 meter dari aras laut tidak menghalang pendaki Malaysia Everest 2023 (ME2023) untuk menggayakan busana lengkap baju Melayu.
Semangat Aidilfitri itu dikongsi tiga pendaki ME2023, di Everest Base Camp (EBC) pada sekeping gambar buat tatapan ahli keluarga dan rakyat Malaysia yang bakal menyambut 1 Syawal esok.
Lima pendaki negara diketuai Azim Afif Ishak, 35, Muhammad Hawari Hashim, 33, Awang Askandar Ampuan Yaacub, 55, Tiong Ling Yang, 30 dan Ayu Wanirah Naharuddin, 30, selamat tiba di EBC, semalam.
Azim berkata, dia tidak dapat menahan sebak apabila terpaksa berjauhan dengan ahli keluarga pada Aidilfitri kali ini lebih-lebih lagi apabila mengenangkan dua anaknya yang masih kecil.
Katanya, apa yang pasti tiada ketupat, lemang dan rendang untuk dijamah esok kerana yang ada hanyalah biskut kering dan makanan lain bagi menyambut Syawal.
“Kami tiba di EBC semalam selepas memulakan penyesuaian diri sejak 7 April lalu dengan aktiviti ‘trekking’ sebelum tiba di EBC untuk menyambut Aidilfitri.

“Aktiviti ‘trekking’ itu mengambil masa selama 14 hari sejauh 77.48 kilometer (km) bermula di Namche Bazar sebelum melalui beberapa kawasan seperti Dhole, Machharmo, Gokyo, Thangnak, Dzongla, Dingboche dan Lobuche.
“Alhamdulillah, kami semua berada dalam keadaan selamat dan sihat malah, kami tidak sabar untuk menawan Everest yang dijangka bermula awal Mei ini,” katanya ketika dihubungi.
Sementara itu, Awang Askandar berkata, dia juga turut berasa sedih kerana buat tahun kedua tidak dapat beraya bersama keluarga namun, perasaan itu terpaksa dilupakan demi menakluk Everest.
“Semua perasaan itu perlu dihadapi dengan sabar demi menyelesaikan impian yang tertangguh dan masih belum tercapai.
“Walaupun tanpa ketupat dan rendang, semua itu tidak melemahkan semangat mereka untuk terus kekal dan bertekad menawan puncak Everest.
“Kita akan sediakan makanan seadanya untuk hidangan di pagi Aidilfitri dan esok dijangka salji akan mula turun di EBC menjadikan suasana di sini semakin sejuk,” katanya.
Pendaki ME 2023 bertolak ke Nepal pada 2 April lalu dan dijangka memulakan misi yang tertangguh pada tahun lalu bermula awal Mei ini. – KOSMO! ONLINE


Tema hitam juarai carta raya 2023
Oleh KOSMO!

21 April 2023, 11:42 am
PETALING JAYA – Persalinan hitam ‘diumumkan’ sebagai warna tema hari raya Aidilfitri paling popular pada tahun ini.
Ia diakui oleh seorang penjual pakaian menerusi Facebook, Mutiara Andi Amier dan dipercayai pakaian berwarna hitam menjadi pilihan utama para pelanggannya.
“Sebagai penjual baju saya umumkan, tema hitam menjuarai carta raya 2023,” katanya.
Orang ramai rata-rata dilihat seperti bersetuju dengan ‘pengumuman’ tersebut.
“Tahun lepas pun hitam dah, stres cari baju sedondon. Orang kedai pun cakap hitam menang,” kongsi Arejaa.
“Warna hitam itu premium. Warna Hitam nampak kita langsing,” komen Oggy Murniey.

“Hitam jugak. Memang rancang dari tahun lepas lagi untuk hitam tahun ni,” ujar seorang lagi pengguna.
Perkongsian Mutiara itu berjaya meraih 2,200 jumlah perkongsian dan 535 komen. – KOSMO! ONLINE